Abofra Yesu Wɔ Asɔrefie Hɔ | Nea Mmofra Betumi Asua Afi Bible Mu\nYosef, Maria ne wɔn ba Yesu tenaa Nasaret. Ná wɔn mmabarima ne wɔn mmabaa a aka nso ka wɔn ho. Ná Yosef yɛ duadwumfo adwuma de hwɛ n’abusua. Yosef kyerɛkyerɛɛ n’abusua no Yehowa ne ne Mmara ho asɛm. Ná ɔne n’abusua no kɔ hyiadan mu daa kɔsom. Afe biara nso, na wɔkɔ Yerusalem kodi Twam Afahyɛ no.\nBere a Yesu dii mfe 12 no, ɔne n’abusua twaa kwantenten kɔɔ Yerusalem sɛnea na wɔtaa yɛ no. Ná nnipa a wɔrebedi Twam Afahyɛ no dɔɔso paa wɔ kurow no mu. Afahyɛ no akyi, Yosef ne Maria sii mu sɛ wɔresan akɔ wɔn fie. Wɔn adwene yɛɛ wɔn sɛ ebia Yesu afra nnipadɔm a wɔretu kwan no mu. Nanso bere a wɔhwehwɛɛ no wɔ wɔn abusuafo mu no, wɔanhu no.\nYosef ne Maria san wɔn akyi kɔɔ Yerusalem. Wɔde nnansa kyini hwehwɛɛ wɔn ba no. Awiei koraa no, wɔkɔɔ asɔrefie hɔ. Woduu hɔ no, wohuu sɛ Yesu te akyerɛkyerɛfo no mfinimfini ayɛ aso retie wɔn. Ná ɔrebisabisa wɔn nsɛm a ɛtɔ asom nso. Akyerɛkyerɛfo no ani gyee Yesu ho paa. Enti wɔn nso fii ase bisabisaa no nsɛm. Mmuae a Yesu de maa wɔn no maa wɔn ho dwiriw wɔn. Wohuu sɛ Yesu te Yehowa Mmara no ase.\nBere a Yesu yerae no, ɛhaw Yosef ne Maria paa. Enti Maria kaa sɛ: ‘Me ba, yɛahwehwɛ wo abrɛ! Ɛhe na wokɔe?’ Yesu kaa sɛ: ‘Munnim sɛ ɛsɛ sɛ metena m’Agya fie?’\nYesu ne n’awofo san kɔɔ wɔn fie wɔ Nasaret. Yosef kyerɛɛ Yesu duadwumfo adwuma no. Bere a Yesu yɛ aberante no, wohwɛ a, na ne suban te sɛn? Bere a Yesu renyin no, onyaa nyansa pii. Afei nso, Onyankopɔn ne nnipa nyinaa pɛɛ n’asɛm paa.\n“Nea mepɛ ne sɛ mɛyɛ w’apɛde, O me Nyankopɔn, na wo mmara wɔ me koma mu.”—Dwom 40:8\nNsɛmmisa: Ɛhe na Yosef ne Maria kohuu Yesu? Ná ɔreyɛ dɛn wɔ hɔ?\nMateo 13:55, 56; Marko 6:3; Luka 2:40-52; 4:16; Deuteronomium 16:15, 16\nƐnyɛ mmerɛw bere nyinaa sɛ wubetie w’awofo asɛm. Sua sɛnea Yesu nhwɛso no betumi aboa wo no ho ade.\nBere a Yosef ne Maria rehwehwɛ Yesu a wɔanhu no no, wɔn ho yeraw wɔ, nanso Yesu deɛ, ɛyɛɛ no nwonwa sɛ wɔanhu baabi a na ɔwɔ.\nYesu Nyinii wɔ Nasaret\nNa Yesu nuanom dodow yɛ sɛn?\nYosef—Ɔbɔɔ N’abusua Ho Ban, Ɔhwɛɛ Wɔn, Wampa Abaw\nAkwan ahorow bɛn so na Yosef bɔɔ n’abusua ho ban? Dɛn nti na ɔde Maria ne Yesu kɔɔ Egypt?


መዝሙር 93 NASV - Nnwom 93 ASCB\n1Awurade di ɔhene, wɔde tumi ahentadeɛ ahyɛ no;\nwɔde tumi ahentadeɛ ahyɛ Awurade\nna wɔde ahoɔden ayɛ nʼakodeɛ.\nWɔde ewiase atim hɔ pintinn;\n2Wʼahennwa tim hɔ firi tete;\nna wowɔ hɔ firi mmerɛsanten.\n3Ao Awurade, ɛpo ama wɔn ho so,\nɛpo ama wɔn nne so;\nɛpo ama wɔn asorɔkye a ɛbɔ denden no so.\n4Woyɛ deɛ ɔwɔ tumi sene nsuo akɛseɛ aprannaa,\ndeɛ ɔwɔ tumi sene ɛpo nworosoɔ.\nAwurade a ɔte ɔsoro no yɛ kɛseɛ.\n5Ao Awurade, wo nhyehyɛeɛ gyina hɔ pintinn;\nkronkronyɛ hyɛ wo fie animuonyam\nASCB : Nnwom 93


8 Afei Yehowa ka kyerɛɛ Mose sɛ: “Kɔ Farao nkyɛn kɔka kyerɛ no sɛ, ‘Nea Yehowa aka ni: “Ma me nkurɔfo no kwan ma wɔnkɔsom me.+ 2 Na sɛ wokɔ so sen wo kɔn na woamma wɔankɔ a, mɛma mpɔtorɔ aba w’asase so baabiara.+ 3 Na mpɔtorɔ bɛyɛ Asubɔnten Nil mu manyamanya, na wɔbɛba wo fie ne wo pia mu ne wo mpa so ne wo nkoa afie ne wo manfo ho, na wɔbɛba wo fononoo ne nea wɔfɔtɔw mmɔre wom nyinaa mu.+ 4 Mpɔtorɔ no bɛforo aba wo ne wo manfo ne wo nkoa nyinaa so.”’”+ 5 Afei Yehowa ka kyerɛɛ Mose sɛ: “Ka kyerɛ Aaron sɛ, ‘Fa wo poma+ na teɛ wo nsa wɔ nsubɔnten, Nil asuasu, ne atare so, na ma mpɔtorɔ mmra Egypt asase so baabiara.’” 6 Na Aaron teɛɛ ne nsa wɔ Egypt nsu so, na mpɔtorɔ bɛkataa Egypt asase nyinaa so. 7 Na akɔmfo no nso de wɔn asumansɛm yɛɛ saa ara, na wɔmaa mpɔtorɔ bɛkataa Egypt asase nyinaa so.+ 8 Ɛnna Farao frɛɛ Mose ne Aaron ka kyerɛɛ wɔn sɛ: “Monsrɛ Yehowa+ na ɔmma mpɔtorɔ no mfi me ne me man so nkɔ, na afei de mɛma nkurɔfo no kwan ma wɔakɔbɔ afɔre ama Yehowa.”+ 9 Mose ka kyerɛɛ Farao sɛ: “Mesrɛ wo, w’ankasa kyerɛ me da ko a mensrɛ mma wo ne wo nkoa ne wo nkurɔfo na wonyi mpɔtorɔ no mfi mo so ne mo afie mu. Ɛbɛka Asubɔnten Nil no mu de nkutoo.” 10 Ɛnna ɔkae sɛ: “Ɔkyena.” Enti Mose kae sɛ: “Ɛbɛyɛ sɛnea woaka no, na ama woahu sɛ obiara nni hɔ a ɔte sɛ Yehowa yɛn Nyankopɔn no,+ 11 na mpɔtorɔ no befi wo ne w’afie ne wo nkoa ne wo man so akɔ. Na ɛbɛka Asubɔnten Nil no mu de nkutoo.”+ 12 Afei Mose ne Aaron fii Farao anim kɔe, na Mose teɛɛm frɛɛ Yehowa,+ mpɔtorɔ a ɔde aba Farao so no nti. 13 Na Yehowa yɛɛ nea Mose kae no,+ na mpɔtorɔ a wɔwɔ afie mu ne adiwo ne mfikyiri nyinaa fii ase wuwui. 14 Na wɔboaboaa wɔn ano akuwakuw pii, na asase no so fii ase bɔnee.+ 15 Bere a Farao hui sɛ ahotɔ aba no, opirim ne koma,+ na wantie wɔn sɛnea Yehowa kae no.+ 16 Afei Yehowa ka kyerɛɛ Mose sɛ: “Ka kyerɛ Aaron sɛ, ‘Teɛ wo poma+ no na fa bɔ fam, na asase so mfutuma bɛdan ntummoa* wɔ Egypt asase so nyinaa.’” 17 Wɔyɛɛ saa. Na Aaron teɛɛ ne nsa de ne poma no bɔɔ fam, na ntummoa baa nnipa ne mmoa nyinaa so. Na asase no so mfutuma nyinaa dan ntummoa wɔ Egypt asase so baabiara.+ 18 Na akɔmfo no nso bɔɔ mmɔden sɛ wɔde wɔn asumansɛm+ bɛma ntummoa aba, nanso wɔantumi.+ Na ntummoa baa nnipa ne mmoa so. 19 Enti akɔmfo no ka kyerɛɛ Farao sɛ: “Ɛyɛ Onyankopɔn+ nsateaa!”+ Nanso Farao kɔɔ so pirim ne koma,+ na wantie wɔn sɛnea Yehowa kae no. 20 Na Yehowa ka kyerɛɛ Mose sɛ: “Sɔre anɔpatutuutu kogyina Farao anim.+ Hwɛ, ɔreba nsu no ho! Na ka kyerɛ no sɛ, ‘Nea Yehowa aka ni: “Ma me nkurɔfo no kwan ma wɔnkɔsom me.+ 21 Na sɛ woamma me nkurɔfo no kwan ankɔ a, mɛma ahurii+ aba wo ne wo nkoa ne wo manfo ne w’afie so, na ahurii bɛhyɛ Egypt afie ne asase a wɔte so no nyinaa so mã. 22 Saa da no mɛyɛ Gosen asase a me man te so no soronko na ohurii biara renkɔ hɔ,+ na woahu sɛ mene Yehowa wɔ asase mfinimfini.+ 23 Na mede ɔhye bɛto me nkurɔfo ne wo nkurɔfo ntam.+ Mɛyɛ sɛnkyerɛnne yi ɔkyena.”’” 24 Yehowa yɛɛ saa, na ahurii tuu yuu bɛhyɛɛ Farao fie ne ne nkoa afie ne Egypt asase nyinaa so mã.+ Na ahurii+ no nti asase no so sɛee. 25 Afei Farao ka kyerɛɛ Mose ne Aaron sɛ: “Monkɔbɔ afɔre mma mo Nyankopɔn wɔ asase no so.”+ 26 Na Mose kae sɛ: “Ɛnyɛ papa sɛ yɛbɛyɛ saa, efisɛ yɛde ade a Egyptfo kyi+ na ɛbɛbɔ afɔre ama Yehowa yɛn Nyankopɔn. Na sɛ Egyptfo hu sɛ yɛde ade a wokyi abɔ afɔre a, so wɔrensiw yɛn abo? 27 Enti yebetu kwan nnansa akɔ sare so akɔbɔ afɔre ama Yehowa yɛn Nyankopɔn sɛnea waka akyerɛ yɛn no.”+ 28 Na Farao kae sɛ: “Mɛma mo kwan+ ma moakɔbɔ afɔre ama Yehowa mo Nyankopɔn wɔ sare so.+ Nanso monnkɔ akyiri pii. Ɛyɛ a monsrɛ mma me nso.”+ 29 Ɛnna Mose kae sɛ: “Merefi w’anim akɔsrɛ Yehowa, na ɔkyena ahurii no befi Farao ne ne nkoa ne ne man so akɔ. Nanso hwɛ na Farao annaadaa yɛn bio sɛ ɔremma nkurɔfo no nkɔbɔ afɔre mma Yehowa.”+ 30 Na Mose fii Farao anim kɔsrɛɛ Yehowa.+ 31 Na Yehowa yɛe sɛnea Mose kae no,+ na ahurii no fii Farao ne ne nkoa ne ne man so kɔe.+ Biako mpo anka. 32 Nanso Farao pirim ne koma saa bere yi nso, na wamma nkurɔfo no kwan ankɔ.+


Rut ne Naomi | Nea Mmofra Betumi Asua Afi Bible Mu\nRut ne Naomi\nƆkɔm kɛse bi sii Israel. Saa bere no, ɔbaa bi a yɛfrɛ no Naomi, ne ne kunu, ne ne mmabarima mmienu tu kɔɔ Moab asase so. Akyiri yi, Naomi kunu wui. Ne mmabarima no waree Moabfo mmaa. Baako de Rut, ɛnna baako nso de Orpa. Awerɛhosɛm ne sɛ, ne mmabarima no nso wui.\nNaomi tee sɛ ɔkɔm a asi Israel no aba awiei. Enti ɔyɛɛ n’adwene sɛ ɔbɛsan akɔ ne kurom. Rut ne Orpa ne no sii kwan so kɔe. Wɔrekɔ no, Naomi ka kyerɛɛ wɔn sɛ: ‘Momaa me mma no nyaa aware pa, na me nso mo ne me tenaa yiye. Mepɛ sɛ mo mmienu nyinaa, mosan ware bio. Monsan nkɔ mo kurom Moab.’ Mmaa no kaa sɛ: ‘Yɛdɔ wo! Yɛmpɛ sɛ yebegyaw wo hɔ akɔ.’ Naomi kɔɔ so ara ka kyerɛɛ wɔn sɛ wɔnsan wɔn akyi nkɔ. Awiei koraa no, Orpa san n’akyi kɔe, nanso Rut deɛ wankɔ. Naomi ka kyerɛɛ no sɛ: ‘Orpa resan akɔ ne nkurɔfo ne n’anyame nkyɛn. Wo ne no nkɔ.’ Nanso Rut kaa sɛ: ‘Merenkɔ nnyaw wo hɔ. Wo man bɛyɛ me man, na wo Nyankopɔn ayɛ me Nyankopɔn.’ Wohwɛ a, asɛm a Rut kae no, ɛmaa Naomi tee nka sɛn?\nRut ne Naomi duu Israel no, na wɔafi ase retwa atoko. Da bi, Rut kɔɔ ɔbarima bi a yɛfrɛ no Boas afuw mu sɛ ɔrekɔsesaw atoko a wɔatwa awie no ase. Ná Boas maame ne Rahab. Boas tee sɛ Rut yɛ Moabni, na ɔne Naomi atena fɛfɛɛfɛ. Ɔka kyerɛɛ nnipa a wɔyɛ adwuma wɔ n’afuw mu no sɛ, ɛyɛ a wonnyaw atoko kakra na sɛ Rut ba a, wabɛsesaw.\nSaa anwummere no, Naomi bisaa Rut sɛ: ‘Hena afuw mu na wokɔyɛɛ adwuma nnɛ?’ Ɛnna Rut kaa sɛ: ‘Mekɔɔ ɔbarima bi a yɛfrɛ no Boas afuw mu.’ Enti Naomi ka kyerɛɛ no sɛ: ‘Boas yɛ me kunu busuani. Kɔ so ara ne mmaa a aka no nyɛ adwuma wɔ n’afuw no mu. Obiara renhaw wo wɔ hɔ.’\nRut yɛɛ adwuma wɔ Boas afuw mu kosii sɛ wotwaa atoko no wiei. Boas huu sɛ Rut pɛ adwuma paa, na ɔyɛ ɔbaa pa. Saa bere no, sɛ ɔbarima bi wu na wanwo mma a, wɔma ne busuani ware ne yere a wawu agyaw no hɔ no. Enti Boas waree Rut. Wɔwoo ba, na wɔtoo ne din Obed. Akyiri yi, Obed bɛyɛɛ Ɔhene Dawid nanabarima. Naomi nnamfo ani gyei. Enti wɔkaa sɛ: ‘Yehowa dii kan de Rut maa wo, na ɔne wo dii no yiye. Afei Rut awo ɔbarima ama wo. Nhyira nka Yehowa.’\n“Adamfo bi nso wɔ hɔ a ɔfam ho sen onua.”—Mmebusɛm 18:24\nNsɛmmisa: Dɛn na Rut yɛ de kyerɛɛ sɛ ɔdɔ Naomi? Ɔkwan bɛn so na Yehowa hwɛɛ Rut ne Naomi?\nDɛn nti na na Rut ne Boas aware no ho hia? Abusua ho nsɛm bɛn na yebetumi asua afi Rut ne Naomi hɔ?\nDɛn nti na na Rut pɛ sɛ ogyaw n’abusua ne man hɔ? Su ahorow bɛn na ɔdaa no adi a ɛmaa Yehowa ani begyee ne ho?


Matie Yehowa Anya Nhyira Pii | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nMatie Yehowa Anya Nhyira Pii\nElisa Piccioli anom asɛm\nMeda so ara kae asɛm a na me papa taa ka kyerɛ yɛn. Na ɔka sɛ: “Yesua nneɛma pii fi Noa hɔ. Noa tiee Yehowa, na na ɔdɔ n’abusua. Abusua no nyinaa nyaa nkwa wɔ nsuyiri no mu efisɛ wɔn nyinaa kɔɔ adaka no mu.”\nNA ME papa yɛ ɔbarima hobrɛasefo a ɔpɛ adwuma. Na ɔpɛ nokware enti bere a ɔtee Bible mu asɛm wɔ 1953 mu no, ɛkaa ne koma ntɛm ara. Efi saa bere no ɔyɛɛ nea obetumi biara de nea ɔresua no kyerɛkyerɛɛ ne mma. Na Katolek som agye me maame ti, enti mfiase no na ɛyɛ den sɛ obegyae asɔre no. Nanso akyiri yi ɔno nso gyee Bible nkyerɛkyerɛ toom.\nNa ɛnyɛ mmerɛw sɛ yɛn awofo ne yɛn besua ade efisɛ na Maame nnim akenkan papa, na me papa nso kɔ afum a ommedu ntɛm. Ɛtɔ da bi a ɔbrɛ paa, enti yɛresua ade a, na ɔreda. Nanso ne mmɔdenbɔ anyɛ kwa. Na me na meyɛ wɔn ba panyin, enti na meboa kyerɛkyerɛ me nuabea ne me nua mmarima baanu Bible mu nsɛm. Na yɛtaa ka Noa ho asɛm sɛnea na me papa yɛ no. Yesuaa sɛnea Noa dɔ n’abusua ne osetie a ɔyɛ maa Onyankopɔn. Na m’ani gye saa asɛm no ho paa! Bere a yefii ase suaa Bible no, ankyɛ koraa na yɛn nyinaa fii ase kɔɔ asafo nhyiam wɔ Ahenni Asa so wɔ Roseto degli Abruzzi. Ɛyɛ kurow bi a ɛda Adriatic mpoano wɔ Italy.\nAfe 1955 mu no, me ne me maame tuu kwan kɔɔ atɔe fam kɔɔ yɛn nhyiam a edi kan wɔ Rome. Saa bere no na afei ara na madi mfe 11. Efi saa bere no, nhyiam akɛse du so a, na me ho pere me sɛ mɛkɔ.\nAfe 1956 mu no, mebɔɔ asu na ntɛm ara na mifii bere nyinaa som adwuma ase. Midii mfe 17 no, mekɔyɛɛ ɔkwampaefo titiriw wɔ Latina, Rome anafo. Efi me kurom rekɔ hɔ yɛ kilomita 300 (akwansin 190). Na ɛyɛ kurow foforo, enti sɛ obi resua Bible a, ɛnhaw no sɛ afoforo bɛka ho asɛm. Na me ne onuawa biako na ɛyɛ akwampae adwuma no, na yɛkyekyɛɛ asafo nhoma pii. Na adwuma no yɛ me dɛ nanso na misua, enti na m’ani taa gyina fie. Nanso mihui sɛ Yehowa na ɔde adwuma yi ahyɛ me nsa, enti na mepɛ sɛ mitie no.\nAkyiri yi wɔde me kɔɔ Milan sɛ menkɔboa ntotoe a wɔreyɛ ama “Daa Asɛmpa” Amanaman Ntam Nhyiam a yɛyɛe 1963 no. Mituu me ho sii hɔ yɛɛ nnwuma pii wɔ nhyiam no ase. Me ne anuanom pii yɛɛ adwuma. Wɔn mu biako ne aberante bi a wɔfrɛ no Paolo Piccioli; na ofi Florence. Nhyiam no da a ɛto so abien no, ɔmaa kasa bi a ɛka koma paa; na ɛfa sigyadi ho. Mekae wɔ me tirim sɛ, ‘Minnye nni sɛ onua yi bɛware.’ Nanso nhyiam no akyi no, yefii ase kyerɛw yɛn ho. Mihui sɛ ade a m’ani gye ho no, ɛno ara na ɔno nso ani gye ho; na yɛwɔ botae biako. Na yɛn nyinaa dɔ Yehowa na na yɛayɛ krado sɛ yebetie no. Me ne Paolo waree afe 1965 mu.\nYƐNE ASƆFO HYIAE\nMeyɛɛ daa akwampae adwuma no mfe du wɔ Florence. Asafo no dɔree, na mmofra pii nyaa nkɔso wɔ nokware no mu. Eyi kaa me koma paa. Saa bere no, na me ne Paolo ne mmofra no taa hyia bɔ Bible mu nkɔmmɔ. Ɛtɔ da bi nso a na yedi agorɔ; na Paolo taa ne wɔn bɔ bɔɔl. Paolo wɔ me nkyɛn a m’ani gye, nanso mihui sɛ ehia sɛ onya bere boa mmofra ne mmusua a wɔwɔ asafo no mu.\nSɛ mibu kɔmpɔ hwɛ nnipa dodow a yɛne wɔn suaa Bible a, m’ani gye paa. Onipa biako a yɛne no suaa ade ne Adriana. Ɔkaa nea ɔresua no kyerɛɛ mmusua abien bi. Afei wɔne ɔsɔfo bi yɛɛ nhyehyɛe sɛ wonhyia nsusuw asɔre no nkyerɛkyerɛ te sɛ Baasakoro ne ɔkra a enwu da ho. Asɔre no mpanyimfo baasa na wɔbae. Wohwɛ asɛm a wɔreka a, wunhu ne ti nhu ne nan. Yɛn Bible asuafo no hui ntɛm ara sɛ nea wɔreka no ne Bible nkyerɛkyerɛ nhyia. Nhyiam yi akyi no, mmusua yi mufo 15 bɛyɛɛ Adansefo.\nSeesei de, ɔkwan a yɛfa so ka asɛm no asesa. Kan no na Paolo taa ne asɔfo hyia susuw Bible mu nsɛm ho. Da bi ɔne nnipadɔm bi a wɔnyɛ Adansefo hyiae. Yehui sɛ na asɔfo ne nkurɔfo bi abɔ pɔw sɛ wommisa nsɛm mfa ngu n’anim ase. Nanso nneɛma ankɔ sɛnea na asɔfo no pɛ. Obi bisae sɛ eye sɛ asɔre no de ne ho begyigye amanyɔsɛm mu anaa. Afei wuhu sɛ na asɔfo no ho hyehye wɔn. Ɛhɔ ara na nkanea no dumii, na wɔde nhyiam no soo hɔ ara. Mfe bi akyi no yɛtee sɛ asɔfo no na wɔne nkurɔfo hyehyɛɛ ho sɛ, sɛ nneɛma ankɔ sɛnea wɔpɛ a, wonnum nkanea no.\nBere a me ne Paolo waree mfe du no, wɔtoo nsa frɛɛ yɛn sɛ yɛnkɔyɛ ɔmansin adwuma. Na Paolo kura adwuma pa enti na ɛnyɛ mmerɛw sɛ yebesi gyinae. Nanso yɛbɔɔ asɛm no ho mpae na yɛyɛɛ yɛn adwene sɛ yɛbɛkɔ. Sɛ yɛkɔsoɛ abusua bi a na yɛne wɔn bom yɛ nneɛma pii. Edu anwummere a, yɛtaa bom sua ade. Afei na Paolo boa mmofra no ma wɔyɛ wɔn homework. Sɛ ɛyɛ akontaa a, ɛnde na ɛyɛ Paolo deɛ mu. Bio, na Paolo pɛ akenkan paa, enti daa na ɔka biribi de hyɛ yɛn nkuran. Edu Dwoda a, na yɛkɔka asɛm no wɔ nkurow a Adansefo nni hɔ, na na yɛto nsa frɛ nkurɔfo sɛ wommetie ɔkasa anwummere no.\nNa yɛne mmofra no taa hyia di agorɔ; na Paolo taa ne wɔn bɔ bɔɔl\nBere a yɛyɛɛ ɔmansin adwuma no mfe abien pɛ na wɔka kyerɛɛ yɛn sɛ yɛnkɔsom wɔ Rome Betel. Paolo yɛɛ adwuma wɔ Mmara Dwumadibea ɛnna me nso meyɛɛ adwuma wɔ Nsɛmma Nhoma Dwumadibea. Na ɛnyɛ mmerɛw sɛ yebegyae ɔmansin adwuma akɔsom wɔ Betel, nanso yesii yɛn bo sɛ yɛbɛyɛ osetie. Bere a yɛwɔ hɔ no adwuma no mu trɛwee na wosisii adan foforo wɔ Betel, na nnipa pii gyee nokware no wɔ Italy. Saa bere no na Italy aban gyee Yehowa Adansefo toom wɔ mmara mu. Eyi nyinaa maa yɛn ani gyei.\nNa Paolo ani gye adwuma a ɔyɛ wɔ Betel ho\nBere a yɛresom wɔ Betel no, mogya ho asɛm bi sɔree ma ekopuee Italy asɛnnibea. Eyi sii afe 1980 akyi hɔ baabi. Wɔkae sɛ awarefo bi a wɔyɛ Adansefo amma wɔamfa mogya amma wɔn babea ma wawu, enti ɛho asodi da wɔn so. Nanso nokwasɛm ne sɛ mogya mu yare bi a atu atese wɔ Italy ne aman a ɛwɔ mpɔtam hɔ na ekum no. Anuanom a wɔwɔ Betel boaa lɔyafo a wɔreka asɛm ama awofo no. Afei nso asafo no yɛɛ kratawa ne Nyan! titiriw bi de kyerɛkyerɛɛ asɛm no mu ne nea Bible ka fa mogya ho, na wɔkyekyɛ maa nkurɔfo. Saa bere no na Paolo nni adagyew koraa; na ɔtaa yɛ adwuma bɛyɛ nnɔnhwerew 16 da biara. Meyɛɛ nea metumi biara de boaa no.\nYɛwaree no, mfe 20 akyi na biribi a yɛnhwɛ kwan sii. Saa bere no na madi mfe 41, na na Paolo adi mfe 49. Meka kyerɛɛ no sɛ ɛyɛ me sɛ m’afa afuru. Saa da no Paolo kyerɛw wɔ ne nhoma bi mu sɛ: “Mpaebɔ: Sɛ ɛyɛ nokware a, boa yɛn ma yɛntena bere nyinaa som adwuma no mu, mma yɛntoto yɛn som ase, na boa yɛn ma yɛnyɛ nhwɛso pa mma yɛn ba no. Afei boa ma memfa afotu a m’agyina asafo no anim de ama mfe 30 a atwam no mu fã ketewaa bi mpo nyɛ adwuma.” Sɛ mehwɛ sɛnea nneɛma te seesei a, mitumi hu sɛ Yehowa tiee ne mpaebɔ ne me deɛ nyinaa.\nBere a yɛwoo yɛn ba Ilaria no, nneɛma sesae wɔ yɛn asetenam koraa. Nokwasɛm ni, ɛtɔ da bi a na yɛn abam abu sɛnea Mmebusɛm 24:10 ka no. Ɛka sɛ: “W’aba mu abu ahohia da mu anaa? W’ahoɔden so bɛtew.” Nanso obiara nyaa awerɛkyekye fii ne yɔnko hɔ.\nIlaria taa ka sɛ ɛyɛ no dɛ sɛ onyaa awofo a wɔreyɛ bere nyinaa som adwuma. Ɔntee nka da sɛ wɔagyaw no wɔ biribiara mu. Edu anɔpa a, mewɔ ne nkyɛn. Edu anwummere na Paolo ba fie a, ɔne no di agorɔ na ɔboa no ma ɔyɛ ne homework. Ɛyɛ a na adwuma gu Paolo so nanso onya bere ma Ilaria. Ɛtɔ da bi a na ɛsɛ sɛ ɔtena ase kosi ahemadakye nnɔnabien anaa nnɔnabiɛsa wie n’adwuma. Na Ilaria taa ka sɛ, “Dada yɛ m’adamfo paa.”\nSɛ woretete abofra ma wabɛsom Yehowa a, ɛnna fam. Ɛtɔ da a, na ɛsɛ sɛ yɛde yɛn nan si fam na Ilaria ahu nea ɛsɛ sɛ ɔyɛ. Mekae sɛ bere bi na ɔne n’adamfo bi redi agorɔ na odii mmofrabɔnesɛm bi. Yɛde Bible kyerɛkyerɛɛ no ma ohui sɛ nea ɔyɛe no nye. Afei nso yɛmaa ɔpaa n’adamfo no kyɛw wɔ yɛn anim hɔ ara.\nIlaria taa ka sɛ anigye a n’awofo de yɛ asɛnka adwuma no na wɔde awo no. Seesei waware, na afei paa na wahu sɛ ɛho hia sɛ yetie Yehowa na yedi n’akwankyerɛ akyi.\nAWERƐHOW MU MPO, MEYƐ OSETIE\nAfe 2008 mu no, ɛbɛdaa adi sɛ Paolo anya kokoram. Mfiase no na yesusuw sɛ Paolo ho bɛtɔ no, enti ɔno mpo na na otwa ne ho hyɛ me nkuran. Yɛhwehwɛɛ adɔkotafo a wɔaben ma wɔhwɛɛ no, na me ne Ilaria bɔɔ mpae daa srɛɛ Yehowa sɛ ɔmma yɛn ahoɔden a yɛde begyina tebea no ano. Eyi nyinaa akyi no, mihui sɛ me kunu a kan na ne ho yɛ den a ogyina ne nan so no reyɛ mmerɛw. Paolo wui afe 2010 mu; eyi bubuu me koraa. Nanso mibu kɔmpɔ hwɛ mfe 45 a yɛtenae sɛ awarefo ne nea yetumi yɛe a, ɛkyekye me werɛ. Yefi yɛn komam nyinaa som Yehowa, na minim sɛ ne werɛ remfi yɛn brɛ da. Seesei mehwɛ kwan denneennen sɛ Yesu asɛm a ɛwɔ Yohane 5:28, 29 bɛbam na wɔanyan Paolo.\n“Efi me mmofraase besi nnɛ m’ani gye Noa asɛm no ho. M’asi me bo sɛ biribiara a Yehowa bɛka no, metie”\nEfi me mmofraase besi nnɛ m’ani gye Noa asɛm no ho. M’asi me bo sɛ biribiara a Yehowa bɛka no, metie. Sɛ mehwɛ nhyira a manya afi Onyankopɔn hɔ a, mihu sɛ ɔhaw a mafa mu, afɔre a mabɔ, ne nneɛma a mahwere nyinaa yɛ ade ketewaa bi koraa. Nea mereka yi nyɛ bɔsrɛmka; me ara mahu sɛ osetie so wɔ mfaso.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM June 2013


Nnwom 25 NA-TWI - Akwankyerɛ ne ogye mpaebɔ - O, wo - Bible Gateway\nNnwom 24Nnwom 26\nNnwom 25 Nkwa Asem (NA-TWI)\n25 O, wo Awurade na mebɔ wo mpae; 2 wo mu, me Nyankopɔn, na mahotoso wɔ. Gye me fi nkogu animguase mu. Mma m’atamfo ani mmmere me. 3 Wɔn a wɔde wɔn ho to wo so no nni nkogu, na mmom wɔn a wɔsɔre tia wo no.


KENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Venda Vietnamese\nFA NO sɛ w’ankasa betumi apaw ɔyere ama wo babarima. Ɔbea bɛn na anka wobɛpaw no? Ahwehwɛde bɛn na wobɛpɛ sɛ odu ho? So wobɛhwehwɛ obi a ne ho yɛ fɛ nipaduam, ɔyɛ ɔbadwemma, ɔwɔ ayamye, na ɔyɛ nsi? Anaa anka wubedi kan ahwehwɛ biribi foforo?\nAbraham hyiaa tebea a ɛkyere adwene saa. Na Yehowa ahyɛ Abraham bɔ sɛ ɔnam ne ba Isak so behyira n’asefo. Fi beae a yɛrefi ase asusuw kyerɛwtohɔ no ho no, na Abraham abɔ akwakora, nanso na ne ba no da so ara yɛ osigyani. (Genesis 12:1-3, 7; 17:19; 22:17, 18; 24:1) Esiane sɛ na Isak ne ne yere a ɔbɛware no ne mma biara a ebia a wɔbɛwo wɔn benya nhyira nti, Abraham yɛɛ nhyehyɛe ma wɔkɔhwehwɛɛ ɔbea a ɔfata maa Isak. Nea ɛsen ne nyinaa no, na ɛsɛ sɛ ɔyɛ Yehowa somfo. Esiane sɛ na wɔrennya ɔbea a ɔte saa wɔ Kanaan, beae a Abraham te no nti, na ɛsɛ sɛ ɔkɔhwehwɛ bi fi beae foforo. Onii a awiei koraa wɔpaw no no ne Rebeka. Ɔkwan bɛn na ɔfaa so huu no? So ɔyɛ ɔbea a na honhom fam nneɛma ho hia no? Na dɛn na yebetumi asua afi ne nhwɛso no a yebesusuw ho no mu?\nƆhwehwɛ Ɔbea a Ɔfata\nAbraham somaa n’akoa panyin, a ɛda adi sɛ ɔne Elieser, kɔɔ Mesopotamia a na ɛwɔ akyirikyiri no ma ɔkɔfaa ɔbea fii Abraham abusua, ne mfɛfo a ɔne wɔn som Yehowa, mu maa Isak aware. Na asɛm no yɛ aniberesɛm araa ma enti ɔmaa Elieser kaa ntam sɛ ɔrenware Kanaanni bea mma Isak. Hyɛ a Abraham hyɛe sɛ ɛnsɛ sɛ ɔbea no yɛ Kanaanni no yɛ nea ɛfata sɛ yɛhyɛ no nsow.—Genesis 24:2-10.\nBere a Elieser twaa kwan koduu kurow a Abraham abusuafo wom no mu no, ɔde ne yoma du no kɔɔ abura bi ho. Twa tebea no ho mfonini hwɛ! Na ɛyɛ anwummere, na Elieser bɔɔ mpae sɛ: “Hwɛ, migyina asubura yi so ha yi, na kurom hɔfo mmabea befi abɛsaw nsu, na ma ɛmmra sɛ ababaa a mese no sɛ: Soɛ wo kuruwa ma mennom nsu no bi, na ɔbɛka sɛ: Nom na mɛma wo yoma no anom bi no, ma ɔno ara nyɛ nea woayi no ama w’akoa Isak.”—Genesis 24:11-14.\nSɛnea ɛda adi sɛ na ɔbea biara a ofi kurom hɔ nim no, yoma a sukɔm de no betumi anom nsu pii (dodow te sɛ Lita 100). Enti na ɛsɛ sɛ ɔbea a ɔde ne ho bɛma sɛ ɔbɛma yoma du no nsu no siesie ne ho sɛ ɔbɛyɛ adwumaden. Na adwuma a ɛte saa a ɔbɛyɛ a afoforo de wɔn aniwa bɛhwɛ no nanso wɔmmoa no de adanse pefee bɛma afa n’ahoɔden, ne boasetɔ, n’ahobrɛase ne adwempa a okura wɔ nnipa ne mmoa ho.\nDɛn na esii? “Onya nwiee kasa no, na hwɛ, Rebeka a wɔwoo no maa Betuel a ɔyɛ Abraham ne nua Nahor yere Milka ba bae, na ne kuruwa si ne mmati so. Na ababaa no ho yɛ fɛ sɛ, ɔyɛ ɔbabun . . . na ɔkɔɔ asubura no mu kɔhyɛɛ ne kuruwa ma, na ɔbae. ‘Na akoa no tuu mmirika kohyiaa no sɛ: Mesrɛ wo, ma memmɔ wo kuruwa yi mu nsu kakra hwirow. Na ose: Me wura, nom! Na ɔyɛɛ ntɛm soɛɛ ne kuruwa no sii ne nsam ma ɔnomee.”—Genesis 24:15-18.\nSo Na Rebeka Fata?\nNá Rebeka yɛ Abraham nenabea, na wɔ n’ahoɔfɛ akyi no, na ɔbɔ bra pa nso. Wantwentwɛn ne nan ase sɛ ɔne ɔhɔho no bɛkasa, na saa ara nso na ɔne no ammɔ ankɔ akyiri pii nso. Bere a Elieser srɛɛ no sɛ ɔmma no nsu no, ɔpenee so maa no bi. Nea ɔyɛe no nyɛ ade a ɛkyɛn so biara, esiane sɛ na ɛyɛ ade a wofi obu mu taa yɛ. Na abisade no fã a ɛka ho no nso ɛ?\nRebeka kae sɛ: “Me wura, nom!” Nanso wamma anso hɔ ara. Rebeka toaa so sɛ: “Mɛkɔ makɔsaw bi mabrɛ wo yoma no nso akosi sɛ wobewie nom.” Ɔyɛ boroo nea wɔtaa hwehwɛ so. Ofi ɔpɛ pa mu ‘yɛɛ ntɛm kohwiee ne kuruwa mu nsu no guu anomee hɔ, na otutuu mmirika kɔɔ abura no mu bio kɔsaw nsu, na ɔsaw maa ne yoma no nyinaa.’ Ɔde nsi yɛɛ adwuma no. Kyerɛwtohɔ no ka sɛ, “na ɔbarima no hwɛɛ no ara.”—Genesis 24:19-21.\nBere a Elieser behui sɛ ababaa no yɛ Abraham busuani no, ɔbɔɔ ne mu ase daa Yehowa ase. Elieser bisaa no sɛ ebia ɔne n’ahokafo no benya dabere wɔ n’agya fie anaa. Rebeka buae sɛ wobenya, na otuu mmirika kɔɔ fie kɔkaa ahɔho no ho asɛm kyerɛe.—Genesis 24:22-28.\nBere a Rebeka nua Laban, ne ne papa Betuel atie Elieser asɛm awiei no, wobehui sɛ ɛyɛ Onyankopɔn na ɔrekyerɛ nneɛma kwan. Akyinnye biara nni ho sɛ, na wɔapaw Rebeka ama Isak. Enti wɔkae sɛ: “Fa no kɔ ma ɔnkɔyɛ wo wura ba yere, sɛnea [Yehowa, NW] aka no.” Rebeka tee nka dɛn? Bere a wobisaa Rebeka sɛ ɔbɛkɔ amonom hɔ ara no, ɔde asɛmfua biako na ebuae wɔ Hebri mu, a nea ɛkyerɛ ne: “Mɛkɔ.” Na ɛnyɛ ɔhyɛ sɛ obegye aware no atom. Abraham maa mu daa hɔ sɛ ɔbɛma Elieser ade ne ho afi ne ntam no ho “sɛ ɛba sɛ ɔbea no mpɛ sɛ” ɔkɔ a. Nanso, Rebeka nso hui sɛ Onyankopɔn nsa wɔ adeyɛ no mu. Enti, wantwentwɛn ne nan ase koraa na ogyaw n’abusua hɔ kɔwaree ɔbarima bi a na onhuu no da. Akokoduru mu a ofi sii saa gyinae no yɛ gyidi soronko a ɔdaa no adi. Nokwarem no, na ɔyɛ obi a ɔfata sɛ wɔpaw no!—Genesis 24:29-59.\nBere a Rebeka hyiaa Isak no, ɔkataa ne ho de daa ahobrɛase adi. Isak waree no, na akyinnye biara nni ho sɛ esiane ne suban pa nti, Isak dɔɔ no.—Genesis 24:62-67.\nRebeka yɛɛ obonin bɛyɛ mfe 19. Awiei koraa no, onyinsɛn nta, nanso ɔbrɛe wɔ ne nyinsɛn no mu, efisɛ nkokoaa no pempem wɔn ho wɔ ne yam, na Rebeka su frɛɛ Onyankopɔn. Yebetumi ayɛ saa ara wɔ bere a yehyia amanehunu a emu yɛ den no. Yehowa tiee Rebeka na ɔmaa no awerɛhyem. Na ɔbɛwo aman abien, na “ɔpanyin no asom akumaa no.”—Genesis 25:20-26.\nEbia ɛnyɛ saa nsɛm no nkutoo ne nea ɛmaa Rebeka ani gyee ne ba kumaa, Yakob ho. Na ɛsono mmofra no mu biara. Na Yakob “dwo,” nanso na Esau nni honhom fam nneɛma ho su pa ma enti ɔtɔn n’abakan hokwan a na ɔwɔ sɛ ne nsa ka Onyankopɔn bɔhyɛ ahorow no maa Yakob de gyee aduan koro pɛ. Hetifo mmea baanu a Esau waree wɔn no kyerɛɛ animtiaabu ne n’ani a obu guu honhom fam nneɛma so mpo, na ɔmaa n’awofo dii awerɛhow kɛse.—Genesis 25:27-34; 26:34, 35.\nƆperee Nhyira no Maa Yakob\nBible no nka sɛ ebia na Isak nim sɛ ɛsɛ sɛ Esau som Yakob. Nanso, sɛnea ɛte biara no, na Rebeka ne Yakob nyinaa nim sɛ nhyira no yɛ Yakob dea. Rebeka yɛɛ ade ntɛm bere a ɔtee sɛ Isak pɛ sɛ ohyira Esau bere a ɔde aduan a wuram nam wom ma n’agya no. Rebeka annyaw sɛnea na ɔde nsi yɛ n’ade ntɛmso no. ‘Ɔhyɛɛ’ Yakob sɛ ɔnkɔfa mmirekyi mma abien mmrɛ no. Na ɔde bɛyɛ aduan a ne kunu ani gye ho. Na ɛno akyi no, Yakob ayɛ ne ho sɛ Esau na wagye nhyira no. Yakob ampene. Ɔkae sɛ ne papa behu nnaadaa no na wadome no! Nanso, Rebeka hyɛɛ no. Rebeka kae sɛ: “Wo nnuabɔ mmra me so, me ba.” Afei Rebeka noaa aduan, siesiee Yakob ho sɛ Esau, na ɔsomaa no kɔɔ ne kunu no nkyɛn.—Genesis 27:1-17.\nWɔnka nea enti a Rebeka yɛɛ n’ade saa no ho asɛm. Nnipa pii kasa tia n’adeyɛ no, nanso Bible no nkasa ntia, saa ara nso na Isak ankasa antia bere a ohui sɛ Yakob agye nhyira no. Mmom no, Isak de nhyira no bi kaa ho. (Genesis 27:29; 28:3, 4) Na Rebeka nim nea Yehowa aka afa ne mma mmarima no ho. Enti ɔhwɛ hui sɛ Yakob nsa bɛka nhyira a na ɛyɛ ne de no. Ɛda adi pefee sɛ, na eyi ne Yehowa apɛde hyia.—Romafo 9:6-13.\nWɔma Yakob Guan Kɔ Haran\nRebeka sɛee Esau nsusuwii denam hyɛ a ɔhyɛɛ Yakob sɛ onguan nkosi sɛ ne nua no abufuw no to betwa no so. Rebeka srɛɛ kwan fii Isak hɔ sɛ ɔmma Yakob nkɔ nanso, ofi ayamye mu poe sɛ ɔbɛka Esau abufuw no ho asɛm. Mmom no, ofi anifere mu srɛɛ ne kunu sɛ osuro sɛ ebia na Yakob aware Kanaanni bea. Na saa asɛm no ara dɔɔso sɛ ɛbɛma Isak apene so ama Yakob akɔ Rebeka abusua mu akɔhwehwɛ ɔyere a osuro Onyankopɔn, na wapo sɛ ɔbɛware Kanaanni. Kyerɛwtohɔ biara nni hɔ a ɛkyerɛ sɛ Rebeka san huu Yakob bio, nanso nea Rebeka yɛe no de nhyira pii brɛɛ wɔn a na wɔbɛba abɛyɛ Israel man daakye no.—Genesis 27:43–28:2.\nNea yenim fa Rebeka ho no ka yɛn ma yɛn ani gye ne ho. Na ne ho yɛ fɛ yiye, nanso na nea ɛma ne ho yɛ fɛ paa no ne ne nyamesom pa no. Ɛno ne nea Abraham hwehwɛe wɔ n’asebea ho. Ɛda adi sɛ, ne suban pa no boroo nea Abraham hwɛɛ kwan no mpo so. Ne gyidi ne n’akokoduru a ɔde dii Onyankopɔn akwankyerɛ akyi, nsi a na ɔyɛ, n’ahobrɛase, ne ayamye mu a ofi daa ahɔhoyɛ su adi nyinaa yɛ su a ɛsɛ sɛ Kristofo mmea bɔ mmɔden sɛ wobesua. Eyinom ne su horow a Yehowa ankasa hwehwɛ wɔ ɔbea a ɔyɛ nhwɛso pa ankasa ho.\nShare Share Rebeka Ɔbea A Osuro Nyankopɔn Na Ɔyɛ Nsi\nw04 4/15 kr. 8-11


Atifi Mantam no yɛ Mantam 16 a ɛwɔ Ghana no mu baako. Atifi Mantam no da Atifi fam wɔ Ghana na na Mantam no ne Mantam a ɛso paa wɔ amantam 16 no mu, na ne kɛse yɛ 70,384 kilomita anaa ɔha mu nkyekyɛmu 31 wɔ Ghana nsase mu. Wɔ Bomsome a ɛtwa toɔ no da ɛtɔ so 2018 mu, wɔtee Savannah Region ne Atifi Apuei Mantam fii Atifi Mantam no ho.Mantam no kura amansin 14 na n'ahenkuro ne Tamale\nAsase ne ewiem nsakrae[sesa]\nAsase no sibea ne ne kɛse[sesa]\nAtifi Mantam no yɛ Mantam a ɛyɛ wosee sen Ghana anafo fam esiane bɛn a ɛbɛn Sahel ne Sahara. Atifi mantam nsase no dodoɔ no ara yɛ ɛsrɛ so ne titiriw savanna, na nnua a etumi gyina ɔpɛ ano te sɛ baobabs anaa acacias wɔso pii. ɔpɛ bre no hyɛ ase fi ɔgyefo kosi ɔbenima. Osutɔ bre no hyɛ ase fi Kitawonsa bosome kosi ɔpenimma bosome no mu. Ewiem yɛ hye paa wɔ ɔpɛ bre awie na ewiem dwo fɔm wɔ osutɔbre. Mframa a ano yɛ hye bɔ fi sahara fam wɔ Ɔpɛnimma awie ne ɔgyefo ahyease.Template:Clear left\nYɛ yi fii "https://tw.wikipedia.org/w/index.php?title=Atifi_Mantam_(Ghana)&oldid=123188"\nNsesae ba kratafa yi so da 8 Kotonimma 2022, mmere 09:56.


Romafo 8 | Intanɛt So Bible| Wiase Foforɔ Nkyerɛaseɛ\n8 Enti wɔn a wɔwɔ Kristo Yesu mu no nni afobu biara.+ 2 Na saa honhom+ no mmara+ a ɛma nkwa+ a ɛwɔ Kristo Yesu mu no ama moade mo ho+ afi bɔne ne owu mmara ase.+ 3 Na bere a mmara no antumi anyɛ adwuma anwie,+ esiane ɔhonam a na ama ayɛ mmerɛw+ nti no, Onyankopɔn somaa n’ankasa Ba+ bae te sɛ honam a bɔne aka no+ maa bɔne+ no, de buu bɔne fɔ wɔ honam mu, 4 sɛnea ɛbɛyɛ a Mmara mu asɛm a ɛteɛ no benya mmamu+ wɔ yɛn a yɛnnantew ɔhonam mu, na mmom yɛnantew honhom mu,+ no so. 5 Na wɔn a wɔnam ɔhonam mu no de wɔn adwene si ɔhonam mu+ nneɛma so, na wɔn a wɔnam honhom mu no de wɔn adwene si honhom mu nneɛma so.+ 6 Na adwene a esi honam nneɛma so yɛ owu,+ na adwene a esi honhom nneɛma so+ yɛ nkwa ne asomdwoe; 7 efisɛ adwene a esi honam nneɛma so no yɛ ɔtan+ a wɔtan Onyankopɔn, na ɛnhyɛ Onyankopɔn mmara ase,+ na ɛrentumi nyɛ saa mpo. 8 Enti wɔn a wɔwɔ ɔhonam mu+ no ntumi nsɔ Onyankopɔn ani. 9 Nanso, mo de, munni honam mu, na mmom mote honhom mu,+ sɛ Onyankopɔn honhom te mo mu ampa+ a. Na sɛ obi nni Kristo honhom+ a, saa nipa yi nyɛ ne dea. 10 Nanso sɛ Kristo wɔ mo mu+ a, bɔne nti nipadua no awu ankasa, na trenee nti honhom no wɔ nkwa.+ 11 Na afei sɛ nea onyan Yesu fii awufo mu no honhom te mo mu a, nea onyan Kristo Yesu fii awufo mu+ no bɛma mo nipadua a ewu no nso nkwa;+ ɔnam ne honhom a ɛte mo mu no so. 12 Enti afei, anuanom, ɛnyɛ honam na yɛde no ka na yɛatena ase honam mu;+ 13 na sɛ motena ase honam mu a, mubewu ɔkwan biara so;+ na sɛ mode honhom kum nipadua no nneyɛe+ a, mobɛtena ase. 14 Na wɔn a Onyankopɔn honhom kyerɛ wɔn kwan no, wɔn nyinaa yɛ Onyankopɔn mma.+ 15 Na moannya nkoayɛ honhom a ɛde osuro ba+ bio, na mmom moanya honhom+ a egye yɛn+ yɛ mma, na saa honhom no mu na yɛteɛm sɛ: “Abba,+ Agya!” 16 Honhom+ no ankasa ne yɛn honhom+ di adanse+ sɛ yɛyɛ Onyankopɔn mma.+ 17 Na sɛ yɛyɛ mma de a, yɛyɛ adedifo nso: nokwarem no, yɛyɛ Onyankopɔn adedifo, ne Kristo mfɛfo adedifo,+ nanso gye sɛ yɛne no hu amane+ ansa na wɔahyɛ yɛne no anuonyam.+ 18 Enti mihu sɛ yɛde mprempren amanehunu+ no toto anuonyam+ a wɔrebeyi adi wɔ yɛn mu no ho a, ennu baabiara. 19 Na abɔde+ no de anigyina+ retwɛn Onyankopɔn mma ahoyi denneennen.+ 20 Na wɔde abɔde no ahyɛ adehunu ase+ a ɛnyɛ n’ankasa ne pɛ so, na mmom ɛnam nea ɔde hyɛɛ ase no so, anidaso mu,+ 21 a ɛne sɛ abɔde+ no ankasa nso benya ahofadi+ afi ɔporɔw nkoasom mu akɔ Onyankopɔn mma anuonyam ahofadi mu. 22 Na yenim sɛ abɔde nyinaa kɔ so penepene, na wohu amane besi nnɛ. 23 Ɛnyɛ ɛno nko, na mmom yɛn ankasa a yɛwɔ aba a edi kan+ a ɛne honhom no nso, yiw, yesi apini+ yɛn mu bere a yɛretwɛn denneennen sɛ wobegye yɛn ayɛ mma+ no, gye a wɔnam agyede so begye yɛn afi yɛn nipadua mu no. 24 Na anidaso yi mu na wogyee yɛn nkwa;+ nanso anidaso a wohu nyɛ anidaso, na sɛ obi hu biribi a, obetumi anya mu anidaso? 25 Nanso sɛ yɛn ani da nea yenhu+ so+ a, yɛkɔ so ara de boasetɔ twɛn.+ 26 Saa ara na honhom+ no nso di boa yɛn wɔ yɛn mmerɛwyɛ mu;+ efisɛ nea ehia sɛ yɛbɔ ho mpae sɛnea ɛsɛ sɛ yɛyɛ no, yennim,+ nanso honhom+ no ara srɛ ma yɛn, apini a empue ho. 27 Nanso nea ɔhwehwɛ koma mu+ no te honhom no ase+, efisɛ ɛsrɛ ma akronkronfo sɛnea Onyankopɔn pɛ.+ 28 Na yenim sɛ Onyankopɔn ma ne nnwuma+ nyinaa bom di boa wɔn a wɔdɔ Onyankopɔn, wɔn a wɔafrɛ wɔn sɛnea n’atirimpɔw te+ no; 29 efisɛ wɔn a odii kan gyee wɔn toom+ no, ɔhyɛ too hɔ+ nso sɛ wɔbɛyɛ ne Ba no sɛso,+ na wayɛ anuanom+ pii mu abakan.+ 30 Bio nso wɔn a ɔhyɛɛ nea wɔbɛyɛ too hɔ+ no, wɔn nso na ɔfrɛɛ wɔn;+ na wɔn a ɔfrɛɛ wɔn no, wɔn nso na obuu wɔn bem.+ Awiei koraa no, wɔn a obuu wɔn bem no, wɔn nso na ɔhyɛɛ wɔn anuonyam.+ 31 Ɛnde dɛn na yɛbɛka wɔ eyinom ho? Sɛ Onyankopɔn wɔ yɛn afa a, hena na obetumi ne yɛn adi asi?+ 32 Ɔno a wankame n’ankasa ne Ba+ mpo, na mmom yɛn nyinaa nti ɔde no mae+ no, ɛbɛyɛ dɛn na ɔremfa nneɛma foforo nyinaa nso nka ne ho nnom yɛn?+ 33 Hena na ɔbɛtoto wɔn a Onyankopɔn apaw wɔn no ano?+ Onyankopɔn ne Nea obu wɔn bem.+ 34 Hena ne nea obebu fɔ? Kristo Yesu ne nea owui, anaa nea wɔanyan no afi awufo mu mpo, a ɔte Onyankopɔn nifa,+ na ɔsrɛ ma yɛn+ nso. 35 Hena na ɔbɛtew yɛn afi Kristo dɔ ho?+ Ahohia anaa ahometew anaa ɔtaa anaa ɔkɔm anaa adagyaw anaa asiane anaa nkrante?+ 36 Sɛnea wɔakyerɛw sɛ: “Wo nti wokum yɛn daa nyinaa, na wobu yɛn sɛ nguan a wɔrekokum wɔn.”+ 37 Nanso, eyinom nyinaa mu na yɛnam nea ɔdɔɔ yɛn no so di nkonim+ korakora. 38 Na migye di yiye sɛ owu anaa nkwa+ anaa abɔfo+ anaa nniso+ anaa nneɛma a ɛwɔ hɔ anaa nneɛma a ɛrebɛba anaa tumi+ 39 anaa nea ɛwɔ soro anaa nea ɛwɔ fam anaa abɔde foforo biara rentumi ntew yɛn mfi Onyankopɔn dɔ a ɛwɔ yɛn Awurade Kristo Yesu mu no ho.+


Yeremia 30 | Intanɛt So Bible| Wiase Foforɔ Nkyerɛaseɛ\n30 Asɛm a efi Yehowa hɔ baa Yeremia nkyɛn ni: 2 “Nea Yehowa, Israel Nyankopɔn no aka ni, ‘Kyerɛw nsɛm a mɛka akyerɛ wo no nyinaa wɔ nhoma mu.+ 3 “Hwɛ! Nna bi reba,” Yehowa asɛm ni, “na mɛboaboa me man Israel ne Yuda atukɔfo no ano,+ na mɛsan de wɔn aba asase a mede maa wɔn agyanom no so, na wɔbɛsan abɛtena so,”+ Yehowa asɛm ni.’” 4 Eyi ne nsɛm a Yehowa ka kyerɛɛ Israel ne Yuda. 5 Nea Yehowa aka ni: “Yɛate ahopopo nne ne akomatusɛm;+ asomdwoe biara nni hɔ. 6 Mummisa ɛ, na munhu, sɛ awo tumi ka ɔbarima anaa. Dɛn nti na mihu sɛ ɔbarima biara nsa si n’asen sɛ ɔbea a awo aka no,+ na obiara anim ayɛ fitaa yi?+ 7 O! Ɛda no yɛ da kɛse,+ na ebi mmae da.+ Ɛyɛ ahohia bere ma Yakob.+ Nanso wobegye no afi mu.” 8 “Na ɛda no,” asafo Yehowa asɛm ni, “mebubu kɔndua no mu afi wɔn kɔn ho, na wɔn nhama nso, mɛtetew mu,+ na ananafo remfa wɔn nyɛ nkoa mma wɔnsom wɔn bio. 9 Na wɔbɛsom Yehowa, wɔn Nyankopɔn ne wɔn hene Dawid+ a mɛma no so ama wɔn no.”+ 10 “Enti, m’akoa Yakob, nsuro,” Yehowa asɛm ni, “na mmɔ hu, O Israel,+ efisɛ megye wo afi akyirikyiri na magye wo mma afi asase a wɔakɔyɛ nkoa wɔ so no so.+ Na Yakob bɛsan aba; ɔbɛba abɛhome na watena ase dwoodwoo, na obiara renyi no hu.”+ 11 “Midi w’akyi, na megye wo,”+ Yehowa asɛm ni, “na mɛma aman a mabɔ wo ahwete so no nyinaa adan amamfõ.+ Na wo de, merensɛe wo,+ nanso mɛteɛ wo so sɛnea ɛfata, na meremma womfa wo ho nni.”+ 12 Nea Yehowa aka ni: “Wo kuru ayɛ akisikuru;+ wɔsa w’apirakuru a, ɛnsa.+ 13 Obiara nni hɔ a obedi ama wo, wo kuru no ho.+ Wɔsa a, ɛnyɛ yiye, na wɔkyekyere ma wo nso a, ɛnyɛ yiye.+ 14 W’adɔfo nyinaa werɛ afi wo.+ Ɛnyɛ wo na wɔhwehwɛ w’akyi kwan. W’amumɔyɛ+ bebrebe nti, ɔtamfo abaa na mede ahwe wo,+ na otirimɔdenfo+ asotwe na mede atwe w’aso; wo bɔne adɔɔso.+ 15 Dɛn nti na wo kuru+ nti, wusũ? W’amumɔyɛ bebrebe nti, wo yaw renkɔ da; wo bɔne adɔɔso.+ Me na mayɛ wo saa. 16 Ɛno nti, wɔn a wɔsɛe wo nyinaa, wɔbɛsɛe wɔn,+ na w’atamfo nso, nkoasom mu na wɔn nyinaa bɛkɔ.+ Wɔn a wɔfow wo nyinaa, wɔbɛfow wɔn, na wɔn a wɔsesaw wo nneɛma nso, mɛma wɔasesaw wɔn nyinaa nneɛma.”+ 17 “Mɛma wo ho atɔ wo na masa w’apirakuru no,”+ Yehowa asɛm ni. “Efisɛ wɔfrɛɛ wo ɔbea a wɔapam no+ na wɔkae sɛ: ‘Sion a obiara nhwehwɛ n’akyi kwan no ni.’”+ 18 Nea Yehowa aka ni: “Hwɛ, mereboaboa Yakob ntamadan mu atukɔfo no ano+ na mahu ne ntamadan no mmɔbɔ. Wɔbɛsan akyekye kurow no asi ne bepɔw no+ so, na abantenten no besi ne sibea bio.+ 19 Na aseda ne wɔn a wɔreserew nne befi wɔn mu aba.+ Mɛma wɔadɔɔso, na wɔrenyɛ kakraa bi;+ mɛma wɔadɔre pii, na wɔrenyɛ ketewaa bi.+ 20 Ne mma bɛyɛ sɛ tete mmere no, na n’asafo betim m’anim.+ Mɛdan m’ani akɔ ne nhyɛsofo nyinaa so.+ 21 Ne mu na ne tumfoɔ befi aba,+ na ne mu na ne sodifo befi aba;+ mɛma wabɛn na waba me nkyɛn.”+ “Afei, hena ne nea wasi ne bo sɛ ɔbɛba me nkyɛn yi?”+ Yehowa asɛm ni. 22 “Mobɛyɛ me man+ na me nso mayɛ mo Nyankopɔn.”+ 23 Hwɛ! Yehowa ahum, n’abufuw no, atu, mframa a edi kyinhyia+ no. Ebetwa ne ho abɔnefo atifi.+ 24 Yehowa abufuhyew no rensan kosi sɛ ɔbɛyɛ ne komam nsusuwii na wama aba mu.+ Awiei nna no mu no, mode mo adwene bɛkɔ so.+


3 Yohane 1 | Intanɛt So Bible| Wiase Foforɔ Nkyerɛaseɛ\nYohane Nhoma a Ɛto So Abiɛsa 1:1-14\nNkyia ne mpaebɔ (1-4)\nWɔkamfo Gaio (5-8)\nDiotrefe pɛ sɛ odi kan wɔ biribiara mu (9, 10)\nWɔka Demetrio ho asɛmpa (11, 12)\nNsrahwɛ ho nhyehyɛe ne nkyia (13, 14)\n1 Me ɔpanyin no, me na merekyerɛw krataa yi. Merekyerɛw abrɛ wo, me dɔfo Gaio. Medɔ wo paa. 2 Me dɔfo, mebɔ mpae sɛ ade nyinaa mu ensi wo yiye, na nya ahoɔden, sɛnea asi wo* yiye no. 3 M’ani gyei paa bere a anuanom ba bedii nokware a wukura mu no ho adanse, ne sɛnea wokɔ so nantew nokware no mu+ no. 4 Biribiara nni hɔ a ɛma m’ani gye* sen eyi: Sɛ́ mɛte sɛ me mma da so ara nam nokware no mu.+ 5 M’adamfo pa, nea woyɛ ma anuanom no kyerɛ sɛ woyɛ ɔnokwafo. Ɛmfa ho sɛ wɔyɛ ahɔho no, woboa wɔn.+ 6 Anuanom yi adi wo dɔ ho adanse wɔ asafo no anim. Mesrɛ wo, gya wɔn kwan sɛnea ɛsɔ Onyankopɔn ani.+ 7 Efisɛ ne din nti na wɔnam, na wɔannye biribiara+ amfi amanaman mufo hɔ. 8 Enti ɛyɛ yɛn asɛde sɛ yɛsom wɔn a wɔte saa no hɔho,+ na ama yɛne wɔn abom ayɛ nokware no ho adwuma.+ 9 Mekyerɛw biribi kɔmaa asafo no, nanso Diotrefe a ɔpɛ sɛ odi kan wɔ wɔn mu+ no de, ɔmfa obu nnye biribiara mfi yɛn hɔ.+ 10 Ɛno nti na sɛ meba a, mɛkae ne nnwuma a ɔreyɛ no, sɛnea ɔkeka yɛn ho nsɛm yayaayaw*+ no. Ɛno koraa nnɔɔso mma no. Ɔmfa obu nso nnye anuanom,+ na wɔn a wɔpɛ sɛ wogye wɔn no nso, ɔyɛ nea obetumi biara sɛ obesiw wɔn kwan na watu wɔn afi asafo no mu. 11 Me dɔfo, nhwɛ bɔne nsua, na mmom hwɛ papa sua.+ Nea ɔyɛ papa no fi Onyankopɔn.+ Nea ɔyɛ bɔne no nhuu Onyankopɔn.+ 12 Demetrio de, wɔn nyinaa ka ne ho asɛmpa, na nokware no ara nso di ne ho adanse pa. Ampa, yɛn nso yedi ne ho adanse, na wunim sɛ adanse a yedi no yɛ nokware. 13 Mewɔ nneɛma pii a anka mɛkyerɛw abrɛ wo, nanso mempɛ sɛ mekyerɛw no krataa so.* 14 Mmom m’ani da so sɛ ɛrenkyɛ mehu wo, na me ne wo akasa anim ne anim. Asomdwoe nka wo. Nnamfonom a ɛwɔ ha no kyiakyia wo. Bobɔ nnamfonom a ɛwɔ hɔ no din mmaako mmaako, na kyia wɔn ma me.\n^ Ebetumi nso akyerɛ, “ɛma minya anisɔ kɛse.”\n^ Nt., “ɔkeka nsɛmmɔne fa yɛn ho.”\n^ Anaa “mempɛ sɛ mede krataa ne adubiri kyerɛw.”


Hiob 15 | Intanɛt So Bible| Wiase Foforɔ Nkyerɛaseɛ\n15 Ɛnna Elifas a ofi Teman no buae sɛ: 2 “Onyansafo de nimdeɛ hunu bebua nsɛm?+Anaasɛ ɔde apuei mframa bɛhyɛ ne yam?+ 3 Animka nsɛm renkosi hwee,Na mfaso biara remma nsɛnkeka hunu so. 4 Wo de, woma Onyankopɔn anim suro mu gow,Na wobrɛ Onyankopɔn ho nsusuwii ase. 5 Wo mfomso na ɛkyerɛ w’ano kwan,Na anitefo tɛkrɛma na woafa. 6 W’ano na ebu wo fɔ, na ɛnyɛ me;Na w’ankasa ano na edi tia wo.+ 7 Wone onipa a wodii kan woo no?+Anaasɛ ansa na nkoko reba no,+ na wɔawo wo? 8 Onyankopɔn ne wo di atirimsɛm anaa,+Na ɛyɛ wo sɛ wo nkutoo ne onyansafo? 9 Dɛn koraa na wunim a yɛn nso yennim?+Na ntease bɛn na wowɔ a yenni bi? 10 Nea wafuw dwen ne akwakoraa wɔ yɛn mu,+Nea wanyin sen wo papa mpo. 11 Onyankopɔn awerɛkyekye na esua w’ani so,Anaa asɛm a wɔne wo ka no bɔkɔɔ no? 12 Adɛn nti na wo koma ahoman,Na adɛn na w’ani so ayɛ hyew? 13 Onyankopɔn na wodan wo honhom tia no,Na woma nsɛm puepue fi w’anom. 14 Ɔdesani ne hena a ne ho bɛtew,+Na nea ɔbea awo no ne hena a ɔbɛteɛ? 15 Hwɛ! N’akronkronfo mpo, onni wɔn mu gyidi,+Na ɔsoro nso, ɛho ntew n’ani so.+ 16 Na nea ɔyɛ akyide na waporɔw de, obebu no dɛn,+Onipa a ɔnom amumɔyɛ sɛ nsu! 17 Mɛpae mu aka akyerɛ wo. Tie me!+Eyi na mahu, enti ma menka, 18 Mɛka nea anyansafo+ de wɔn ano akaA wɔamfa ansie, nea wɔte fii wɔn papanom hɔ no. 19 Wɔn nkutoo na wɔde asase no maa wɔn,Na ɔhɔho biara antwam wɔn mu. 20 Ɔdebɔneyɛfo hu aninyanne ne nna nyinaa,Mfe dodow a wɔde asie ama otirimɔdenfo no. 21 Ɔte akomatusɛm n’asom;Asomdwoe bere mu na ɔsɛefo ba no so.+ 22 Onnye nni sɛ obefi sum mu afi,+Na nkrante wɔ hɔ ma no. 23 Ɔnenam hwehwɛ aduan—ɛhe na ɛwɔ?+Onim sɛ esum da+ abɛn no. 24 Ahohia ne ahoyeraw na ehunahuna no;+Ɛtow hyɛ no so sɛ ɔhene a wayɛ krado rekɔko. 25 Efisɛ ɔteɛ ne nsa tia Onyankopɔn,Na ɔyɛ ne ho sɛ ɔkorɔn sen ade nyinaa so Tumfoɔ no;+ 26 Ɔsen ne kɔn ne no di asi;Ɔde n’akyɛm akyi apɔwapɔw no; 27 Ɔde srade kata n’animNa ɔma n’asen dɔ srade,+ 28 Nkurow a ɛbɛyera mu na ɔtena;Afie a nnipa rentena mu daaA ɛbɛdan abokuw. 29 Ɔrennya ne ho, na n’ahode rennɔɔso,Na ɔrentrɛw n’agyapade mu wɔ asase so.+ 30 Ɔremfi sum mu;Ogyaframa bɛma ne nnubaa akyenkyen,Na N’anom mframa bɛpra no akɔ.+ 31 Mma onnnya ahuhude mu gyidi na annaadaa no,Efisɛ ahuhude ara na obenya afi mu; 32 Ne bere renso na aba mu.Na ne duforo renyɛ frɔmfrɔm.+ 33 Ɔbɛporow n’aba bun agu sɛ bobe,Na watwa ne nhwiren agu sɛ ngodua. 34 Efisɛ awaefo guabɔ rensow aba,+Na ogya na ɛbɛhyew adanmudegyefo ntamadan.+ 35 Wonyinsɛn bɔne na wɔwo mmusu,+Na wɔn yafunu na esiesie nnaadaa.”


2 Ahene 10 | Intanɛt So Bible| Wiase Foforɔ Nkyerɛaseɛ\n2 Ahene 10:1-36\n10 Ná Ahab wɔ mmabarima aduɔson+ wɔ Samaria.+ Enti Yehu kyerɛw krataa de soma kɔɔ Samaria kɔmomaa Yesreel atitiriw,+ mpanyimfo+ ne wɔn a wɔhwɛ Ahab mma so no sɛ: 2 “Sɛ mo nsa ka krataa yi a, sɛ́ mo wura mma wɔ mo nkyɛn, na nteaseɛnam ne apɔnkɔ+ ne kurow a wɔabɔ ho ban ne akode nso wɔ mo nsam yi, 3 monhwehwɛ mo wura mma no mu nea oye paa a asɛm nni ne ho, na momfa no nsi ne papa agua so.+ Na monko mma mo wura fie.” 4 Na ehu kɛse kaa wɔn, na wɔkae sɛ: “Hwɛ! Ahene baanu+ mpo antumi annyina n’anim, na yɛn na yebetumi agyina?”+ 5 Enti ofiepanyin no ne kurow so hwɛfo no ne mpanyimfo no ne wɔn a wɔhwɛ mma+ no so no soma kɔka kyerɛɛ Yehu sɛ: “Yɛyɛ wo nkoa, enti nea wobɛka akyerɛ yɛn biara, yɛbɛyɛ. Yɛrensi obiara hene. Nea eye w’ani so biara, yɛ.” 6 Na ɔkyerɛw wɔn krataa a ɛto so abien sɛ: “Sɛ mowɔ m’afã+ na sɛ me nne na mubetie a, ɛnde muntwitwa mo wura mmabarima a wɔwɔ mo nkyɛn no ti,+ na mommra me nkyɛn ɔkyena saa bere yi wɔ Yesreel.”+ Saa bere no, ahenemma aduɔson na na wɔwɔ kurow no mu atitiriw nkyɛn a wɔretete wɔn. 7 Bere a wɔn nsa kaa krataa no ara pɛ, wɔfaa ɔhene mmabarima aduɔson no kunkum wɔn,+ na wɔde wɔn ti guu nkɛntɛn mu, na wɔsoma de kɔmaa no wɔ Yesreel. 8 Ɛnna ɔbɔfo+ bɛka kyerɛɛ no sɛ: “Wɔde ahenemma no ti+ aba.” Na ɔkae sɛ: “Mommoaboa ano akuw abien mfa ngu ɔkwan no ano nkosi anɔpa.”+ 9 Eduu anɔpa no, ofii adi. Na ogyinaa hɔ ka kyerɛɛ nkurɔfo no nyinaa sɛ: “Moyɛ treneefo.+ Me de, mebɔɔ me wura ho pɔw+ kum no;+ nanso hena na okum eyinom nyinaa? 10 Enti munhu sɛ Yehowa asɛm biara nni hɔ a Yehowa aka atia Ahab fiefo+ a ɛbɛtɔ fam na ɛremma mu.+ Yehowa na wayɛ asɛm a ɔnam n’akoa Elia so kae no.”+ 11 Afei nso, Yehu kunkum obiara a ɔkae wɔ Ahab fie wɔ Yesreel ne n’akunini+ ne ne mfɛfo ne n’asɔfo+ nyinaa, na obiara anka amma no bio.+ 12 Na ɔsɔre siim sɛ ɔrekɔ Samaria. Ná nguanhwɛfo fie a wɔmantam nguan wom no wɔ kwan no so. 13 Na Yehu hyiaa Yuda hene Ahasia+ nuanom.+ Ɛnna obisaa wɔn sɛ, “Ɛhefo ne mo?” na wobuae sɛ: “Yɛyɛ Ahasia nuanom, na yɛrekɔ akɔhwɛ sɛnea ɔhene mma ne ɔhemmaa mma no ho te.” 14 Ntɛm ara na ɔkae sɛ: “Monkyere wɔn anikan!”+ Ɛnna wɔkyeree wɔn anikan na wokunkum wɔn wɔ ofie a wɔmantam nguan wom no abura ho; ná wɔyɛ mmarima aduanan abien, na wɔannyaw obiako mpo.+ 15 Ofi hɔ rekɔ no, ohuu Rekab+ ba Yehonadab+ sɛ ɔrebehyia no. Ohyiraa+ no, na obisaa no sɛ: “Wo koma di mũ me ho sɛnea me koma di mũ wo ho no?”+ Ɛnna Yehonadab kae sɛ: “Ɛte saa.” “Sɛ saa a, ɛnde fa wo nsa to me nsayam.” Enti ɔde ne nsa too ne nsayam. Na ɔma ɔforo bɛtenaa teaseɛnam no mu bi.+ 16 Ɛnna ɔka kyerɛɛ no sɛ: “Bɛsen kogya me na kɔhwɛ ninkunu+ a meretwe ama Yehowa.” Na wɔma ɔtenaa teaseɛnam no mu ne no kɔe. 17 Obeduu Samaria, na okunkum Ahab ho nnipa a wɔaka wɔ Samaria nyinaa kosii sɛ ɔtɔree wɔn ase+ sɛnea Yehowa asɛm a ɔka kyerɛɛ Elia no te.+ 18 Bio nso, Yehu boaboaa ɔman no nyinaa ano, na ɔka kyerɛɛ wɔn sɛ: “Ahab som Baal kakraa bi.+ Yehu de, ɔbɛsom no bebree. 19 Enti momfrɛfrɛ Baal adiyifo+ no nyinaa, wɔn a wɔsom no+ ne asɔfo+ no nyinaa mmra me nkyɛn. Munnnyaw obiako mpo, efisɛ merebɛbɔ afɔre kɛse ama Baal. Obiara a wamma ase no, ɔrentena nkwa mu.” Nanso na Yehu pɛ sɛ okunkum Baal asomfo no nti na ɔde anitew+ yɛɛ saa no. 20 Na Yehu kae sɛ: “Momfa nto gua na wɔnyɛ nhyiam titiriw mma Baal.” Enti wɔde too gua. 21 Ɛno akyi no, Yehu de nkra kɔɔ Israel nyinaa,+ na Baal asomfo no nyinaa behyiaam. Obiako mpo anka a wamma bi. Wɔbaa Baal fie+ hɔ maa Baal fie hɔ nyinaa yɛɛ mã kyeree so. 22 Afei ɔka kyerɛɛ nea ɔhwɛ ntade dan so no sɛ: “Fa ntade brɛ Baal asomfo no nyinaa.” Enti ɔde ntade no brɛɛ wɔn. 23 Ɛnna Yehu ne Rekab ba Yehonadab+ baa Baal fie hɔ. Na ɔka kyerɛɛ Baal asomfo no sɛ: “Monhwehwɛ mo mu yiye na Yehowa asomfo no biara ammɛfra mo mu; momma ɛnka Baal asomfo nkutoo.”+ 24 Afei wɔbae sɛ wɔrebɛbɔ afɔre ne ɔhyew afɔre, na Yehu de mmarima aduɔwɔtwe gyinagyinaa abɔnten twɛnee, na ɔka kyerɛɛ wɔn sɛ: “Sɛ mo mu bi ma mmarima a mede wɔn bɛhyɛ mo nsa no bi guan a, ɛnde ne kra besi onii no kra ananmu.”+ 25 Bere a owiee ɔhyew afɔre no, ɛhɔ ara na Yehu ka kyerɛɛ ammirikatufo ne akunini no sɛ: “Mommra mmekunkum wɔn! Mommma obiara mmfi adi.”+ Ɛnna ammirikatufo ne akunini+ no fii ase de nkrante kunkum wɔn, na wɔtotow wɔn guu abɔnten, na wɔkɔe ara koduu Baal abosonnan* no mu. 26 Ɛnna woyiyii Baal fie hɔ abosom adum+ no fii adi, na wɔhyew+ ne nyinaa. 27 Bio nso, wobubuu Baal honi+ no, na Baal fie+ no nso wobubui, na wɔde yɛɛ agyananbea+ de besi nnɛ. 28 Saa na ɛyɛe a Yehu tuu Baal ase fii Israel. 29 Nebat ba Yeroboam bɔne+ a ɔyɛe a ɛmaa Israel nso yɛɛ bɔne+ no nko na Yehu antwe ne ho amfi ho; ɛno ne sika nantwi mma+ a na biako si Betel na biako nso si Dan+ no. 30 Ɛnna Yehowa ka kyerɛɛ Yehu sɛ: “Sɛ́ woadi asɛmpa na woayɛ nea ɛteɛ m’ani so,+ na woayɛ nea ɛwɔ me komam sɛ mede bɛyɛ Ahab fiefo+ nyinaa nti, wubenya mma a wɔbɛtena Israel ahengua so de akosi awo ntoatoaso anan so.”+ 31 Nanso Yehu anhwɛ amfa ne koma nyinaa annantew Yehowa, Israel Nyankopɔn mmara mu.+ Wannan amfi Yeroboam bɔne a ɔyɛe a ɛmaa Israel nso yɛɛ bɔne no ho.+ 32 Saa nna no mu na Yehowa fii ase twitwaa Israel nsase nkakrankakra; Hasael+ kɔɔ so kunkum wɔn wɔ Israel nsase nyinaa so, 33 efi Yordan ho kosi owiapuei, Gileadfo+ nsase nyinaa, Gadfo+ ne Rubenfo+ ne Manasefo+ de, efi Aroer+ a ɛbɛn Arnon subon ne Gilead ne Basan+ nso. 34 Yehu ho nsɛm a aka, nea ɔyɛe ne ne nnwuma akɛse nyinaa, wɔakyerɛw wɔ Israel ahene bere so nsɛm nhoma+ no mu. 35 Na Yehu ne n’agyanom kɔdae,+ na wosiee no wɔ Samaria, na ne ba Yehoahas+ bedii n’ade. 36 Nna a Yehu de dii Israel so hene wɔ Samaria no si mfe aduonu awotwe.\nNea ɛkyerɛ ankasa ne “kurow,” ebia ɛyɛ ɔdan bi a ɛte sɛ abannennen.\n2 Ahene 10


ሐዋርያት ሥራ 16 NASV – Asomafoɔ 16 ASCB | Biblica\nሐዋርያት ሥራ 16 NASV – Asomafoɔ 16 ASCB\n1Paulo toaa nʼakwantuo no so kɔɔ Derbe ne Listra. Ɛhɔ na na ogyidini bi a ne din de Timoteo a ne maame yɛ Yudani ogyidini na nʼagya nso yɛ Helani no te. 2Anuanom a na wɔwɔ Listra ne Ikoniom no nyinaa dii Timoteo ho adanseɛ pa. 3Esiane sɛ na Paulo pɛ sɛ ɔde Timoteo ka ne ho kɔ enti, ɔtwaa no twetia, ɛfiri sɛ, Yudafoɔ a na wɔwɔ hɔ no nyinaa nim sɛ Timoteo agya yɛ Helani. 4Kuro biara a wɔduruu so no, wɔkaa mmara a asomafoɔ ne mpanimfoɔ a wɔwɔ Yerusalem ahyɛ sɛ wɔnni so no kyerɛɛ wɔn. 5Asafo no nyinii gyidie mu na daa nnipa bebree bɛkaa wɔn ho.\n6Esiane sɛ Honhom Kronkron amma wɔn ɛkwan sɛ wɔnka asɛm no wɔ Asia no enti, wɔkɔɔ Frigia ne Galatia. 7Wɔduruu Misia hyeɛ so no, wɔpɛɛ sɛ anka wɔkɔ Bitinia, nanso Yesu Honhom no amma wɔn ɛkwan. 8Enti, wɔfaa Misia kɔsii Troa. 9Ɛda no anadwo Paulo hunuu anisoadeɛ sɛ ɔbarima bi a ɔfiri Makedonia gyina hɔ resrɛ no sɛ, “Twa bra Makedonia bɛboa yɛn!” 10Anisoadehunu yi akyi no, yɛboaboaa yɛn ho sɛ yɛbɛkɔ Makedonia, ɛfiri sɛ, yɛtee aseɛ sɛ Onyankopɔn na wafrɛ yɛn sɛ yɛnkɔka asɛmpa no wɔ hɔ.\n11Yɛde ɛhyɛn firii Troa kɔɔ Samotrake na adeɛ kyeeɛ no, yɛduruu Neapoli. 12Yɛfiri hɔ no, yɛtoaa so kɔɔ Filipi, kuro titire a ɛwɔ Makedonia mansini a na Romafoɔ di so no mu. Yɛdii nna kakra wɔ saa kuro yi mu.\n13Homeda duruiɛ no, yɛfirii kuro no mu kɔɔ asubɔnten bi ho baabi a yɛate sɛ Yudafoɔ taa hyia wɔ hɔ bɔ mpaeɛ. Yɛkyerɛkyerɛɛ mmaa bi a wɔbaa hɔ no Atwerɛsɛm no. 14Mmaa a wɔbɛtiee asɛm no mu baako ne Tiatirani Lidia a na ɔtɔn ntoma kɔkɔɔ. Na ɔyɛ Onyamesom ni enti Awurade buee nʼakoma mu maa ɔtiee asɛm a na Paulo reka no, gye diiɛ. 15Wɔbɔɔ ɔne ne fiefoɔ nyinaa asu wieeɛ no, ɔka kyerɛɛ yɛn sɛ, “Sɛ mogye tom sɛ meyɛ Awurade mu ogyidini ampa ara a, mommɛtena me fie.” Ɔkɔɔ so srɛɛ yɛn ara kɔsii sɛ yɛpeneeɛ.\n16Ɛda bi a yɛrekɔ baabi a yɛhyia bɔ mpaeɛ no, yɛhyiaa afenaa bi a akɔm honhom wɔ ne mu a ɔde nʼakɔm no hyɛ nkɔm ma ne wuranom nya wɔn ho. 17Ɔdii yɛne Paulo akyi teateaam sɛ, “Saa nnipa yi yɛ Ɔsorosoroni Onyankopɔn no asomfoɔ a wɔaba sɛ wɔrebɛka nkwagyeɛ ho asɛm akyerɛ mo.” 18Yei kɔɔ so ara kɔsii sɛ da bi Paulo de ahometeɛ teateaa honhommɔne no sɛ, “Mehyɛ wo Yesu Kristo din mu sɛ, tu firi ne mu kɔ!” Amonom hɔ ara, na honhommɔne no tu firii afenaa no mu.\n19Ɛberɛ a afenaa no wuranom hunuu sɛ deɛ ɛma wɔn sika no afiri wɔn nsa no, wɔkyeree Paulo ne Silas twee wɔn kɔɔ mpanin anim wɔ adwabɔeɛ. 20Wɔde wɔn brɛɛ mpanin bɔɔ wɔn soboɔ sɛ, “Saa nnipa yi yɛ Yudafoɔ a wɔde wɔn nneyɛeɛ ne wɔn nkyerɛkyerɛ redane yɛn kuro yi ani. 21Wɔrekyerɛkyerɛ amanneɛ bi a ɛsiane sɛ yɛyɛ Romafoɔ enti, yɛn mmara mma yɛn ho ɛkwan sɛ yɛgye tom.”\n22Nnipadɔm a wɔwɔ hɔ no to hyɛɛ wɔn so, na mpanin no tetee Paulo ne Silas ntadeɛ mu, hyɛɛ sɛ wɔmmɔ wɔn mmaa. 23Wɔbɔɔ wɔn mmaa pii wieeɛ no, wɔde wɔn kɔguu afiase, na mpanin no hyɛɛ afiase sohwɛfoɔ no sɛ ɔnto wɔn mu yie sɛdeɛ ɛbɛyɛ a, wɔrennwane. 24Afiase sohwɛfoɔ no tee saa asɛm yi no, ɔde wɔn kɔguu afiase hɔ dan a ɛwɔ mfimfini no mu de nkɔnsɔnkɔnsɔn guguu wɔn nan de bobɔɔ dua mu.\n25Ɔdasuom a Paulo ne Silas rebɔ mpaeɛ reto nnwom ayi Onyankopɔn ayɛ, na nneduafoɔ a wɔwɔ hɔ no nso retie wɔn no, 26prɛko pɛ, asase wosoo dendeenden maa afiase no nnyinasoɔ nso wosoeɛ maa apono no nyinaa buebueeɛ, na nneduafoɔ no nyinaa nkɔnsɔnkɔnsɔn teteeɛ. 27Ɛberɛ a afiase sohwɛfoɔ no firi nna mu nyaneeɛ na ɔhunuu sɛ afiase no apono no abuebue no, ɔsusuu sɛ nneduafoɔ no nyinaa adwane enti ɔtwee ne sekan pɛɛ sɛ anka ɔde kum ne ho.16.27 Sɛ ɔdeduani bi dwane a, wɔde ne sohwɛfoɔ si nʼanan mu (12.19). Sɛ sohwɛfoɔ no kum ne ho, a na aniwuo ne adwendwene biara to atwa. 28Nanso, Paulo teaam ka kyerɛɛ no sɛ, “Nkum wo ho! Yɛn nyinaa wɔ ha!”\n29Ɛhɔ ara afiase sohwɛfoɔ no frɛ maa wɔde kanea brɛɛ no na ɔde ahopopoɔ ne suro bɛhwee Paulo ne Silas anim. 30Afei, ɔde wɔn firii adi bisaa wɔn sɛ, “Awuranom, ɛdeɛn na menyɛ na manya nkwa?”\n31Wɔbuaa sɛ, “Gye Awurade Yesu di na ɔbɛgye wo ne wo fiefoɔ nyinaa nkwa.” 32Afei, wɔkaa Awurade ho asɛm kyerɛɛ afiase sohwɛfoɔ no ne ne fiefoɔ nyinaa. 33Anadwo no ara, afiase sohwɛfoɔ yi hohoroo Paulo ne Silas mmaabɔ akuro no anim. Afei, ɔmaa wɔbɔɔ ɔne ne fiefoɔ nyinaa asu. 34Afiase sohwɛfoɔ yi de Paulo ne Silas kɔɔ efie kɔmaa wɔn aduane diiɛ na ɔne ne fiefoɔ nyinaa ho sanee wɔn, ɛfiri sɛ, afei de, wɔagye Onyankopɔn adi.\nWɔgyaa Asomafoɔ No\n35Adeɛ kyeeɛ no, mpanin no somaa asraafoɔ kɔka kyerɛɛ afiase sohwɛfoɔ no sɛ, “Gyaa saa nnipa no ma wɔnkɔ.” 36Afiase sohwɛfoɔ no ka kyerɛɛ Paulo sɛ, “Mpanin no asoma abɛka sɛ mennyaa wo ne Silas ma monkɔ. Enti, monkɔ asomdwoeɛ mu.”\n37Nanso, Paulo ka kyerɛɛ asraafoɔ no sɛ, “Yɛyɛ Romafoɔ. Wɔammu yɛn fɔ wɔ bɔne biara ho na wɔde yɛn baa adwabɔeɛ, bɛbɔɔ yɛn mmaa, de yɛn guu afiase. Afei na mopɛ sɛ mogyaa yɛn sum ase? Dabi! Mpanin no ankasa mmra ha mmɛgyaa yɛn.”\n38Asraafoɔ no sane kɔbɔɔ Roma mpanin no amaneɛ. Wɔtee sɛ Paulo ne Silas yɛ Romafoɔ no, wɔsuroeɛ 39enti wɔkɔmaa wɔn dibem, yii wɔn firii afiase hɔ ka kyerɛɛ wɔn sɛ wɔmfiri kuro no mu. 40Paulo ne Silas firii afiase hɔ kɔɔ Lidia fie. Wɔkɔtoo anuanom no wɔ hɔ, hyɛɛ wɔn nkuran. Afei wofirii hɔ kɔeɛ.\nASCB : Asomafoɔ 16


Korintofo II 5 - Nkwa Asem (NA-TWI) | Biblica\nKorintofo II 5 - Nkwa Asem (NA-TWI)\nKorintofo II 5\n1Yenim sɛ, sɛ yewu na yegyaw saa nipadua yi a, yebenya honhom foforo a Onyankopɔn ankasa ayɛ a ɛnyɛ nipadua na ɛbɛyɛ yɛn ankasa de daa wɔ soro hɔ. 2 Mprempren, yesi apini pɛ sɛ wɔde soro atenae foforo no kata yɛn ho, 3 efisɛ, sɛ wɔde kata yɛn ho a, wɔrenhu yɛn nipadua nka ho. 4 Na sɛ yɛwɔ saa honam yi mu a, yesi apini na adesoa bi da yɛn so; ɛnyɛ sɛ yɛmpɛ sɛ yegyaw nipadua no na mmom yɛpɛ sɛ wɔde soro atenae foforo no kata yɛn ho sɛnea ɛbɛyɛ a nkwa bɛmene nea ewu no. 5 Onyankopɔn na wasiesie yɛn ama saa nsakrae yi na ɔde ne Honhom no maa yɛn sɛ nea ɔwɔ ma yɛn no nyinaa akyigyina.\n6 Eyi nti, daa yɛwɔ akokoduru. Yenim sɛ mmere dodow a yɛwɔ saa nipadua yi mu no, ɛma yɛne Awurade fi kwan ware. 7 Efisɛ, yɛn nkwa gyina gyidi so na ennyina nea yehu so. 8 Yɛwɔ nkuranhyɛ nti ɛyɛ yɛn pɛ sɛ yebetu afi yɛn fi wɔ saa honam yi mu na yɛne Awurade akɔtena ne fi. 9 Sɛ yɛwɔ yɛn fi ha anaa nohɔ no, yɛpɛ sɛ yɛsɔ n’ani sen biribiara. 10 Efisɛ, ɛsɛ sɛ yɛn nyinaa ba Kristo anim ma obu yɛn atɛn. Sɛnea obiara tenaa ase wɔ nipadua no abrabɔ mu no, sɛ ɛyɛ papa anaa bɔne no so na wobegyina abu atɛn no.\n11 Yenim sɛnea yɛfɛre Awurade, enti yɛka ne ho asɛmpa kyerɛ nnipa. Onyankopɔn nim yɛn yiye na mewɔ anidaso sɛ munim me nso wɔ mo koma mu.\n12 Yɛrensan nka yɛn ho asɛmpa nkyerɛ mo na mmom yɛrebɔ ho mmɔden sɛnea mode yɛn bɛhoahoa mo ho sɛnea ɛbɛyɛ a, mubetumi ama wɔn a wɔde nipa anim hoahoa wɔn ho na ɛnyɛ wɔn su no mmuae.\n13 Yɛabobɔ adam anaa? Ɛyɛ Onyankopɔn nti. Anaasɛ yɛn adwenem da hɔ? Ɛyɛ mo nti. 14 Afei a yɛahu sɛ onipa biako na owu maa nnipa nyinaa wuu bi no nti, Kristo dɔ a ɔde dɔ yɛn no na ɛhyɛ yɛn so. Eyi kyerɛ sɛ nnipa nyinaa wɔ ne wu no mu kyɛfa bi. 15 Owu maa yɛn nyinaa sɛnea ɛbɛyɛ a wɔn a wɔte ase no rentena ase mma wɔn ho bio na mmom wɔbɛtena ase ama nea yɛn nti, owui a wɔma ɔsɔre fii awufo mu no. 16 Enti ɛnsɛ sɛ yegyina onipa abrabɔ so bu no atɛn bio. Na sɛ mpo bere bi a atwam no na yegyina nnipa abrabɔ so na yebuu Kristo atɛn a, afei de, yɛrenyɛ saa bio. 17 Sɛ wɔka obi ne Kristo bom a, na ɔyɛ onipa foforo na onipa dedaw no kɔ ama onipa foforo aba.\n18 Onyankopɔn a ɔnam Kristo so sesaa yɛn sɛ atamfo bɛyɛɛ ne nnamfo na ɔhyɛ yɛn sɛ yɛmfa afoforo nnamfo no so na ɔnam yɛ eyinom nyinaa. 19 Asɛm a wɔde brɛ yɛn ne sɛ, Onyankopɔn nam Kristo so fa nnipa nyinaa adamfo. Onyankopɔn ankan wɔn bɔne antia wɔn na wɔakyerɛ yɛn ɔkwan a ɔfaa so faa wɔn nnamfo.\n20 Ɛha yi, yɛkasa ma Kristo sɛnea Onyankopɔn nam yɛn so kasa kyerɛ mo se: Kristo nti, yɛsrɛ mo, momma Onyankopɔn nsakra mo mfi atamfo mu mmɛyɛ nnamfo. 21 Na Kristo nni bɔne nanso yɛn nti, Onyankopɔn ma ɔfaa yɛn bɔne sɛnea ɛbɛyɛ a, yɛne no nyinaa benya Onyankopɔn trenee no.\nNA-TWI : Korintofo II 5


Yosef Kyerɛɛ Farao Daeɛ Ase | Suasua Wɔn Gyidie\nKENKAN WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chuvash Cibemba Cinyanja Croatian Czech Danish Drehu Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Luvale Macedonian Malagasy Maya Myanmar Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Vietnamese Wallisian Waray-Waray Xhosa Yoruba Zapotec (Isthmus) Zulu\nSUASUA WƆN GYIDIE | YOSEF\n“Ɛnyɛ Onyankopɔn na Ɔkyerɛ Daeɛ Ase?”\nNÁ Yosef nam abrannaa bi a ɛso yɛ sum so. Wakɔyɛ adwumaden ama mfifire rete no waawaa sɛ nsuo. Ná awia kataban a ɛrebɔ Egypt no ama afiase hɔ ayɛ hye te sɛ fononoo a wɔasɔ mu gya. Ɛrekame ayɛ sɛ tokuro biara nni afiase hɔ a na Yosef nnim. Seesei deɛ, na nea abrabɔ de no abɛwie nie. Ɛwom sɛ na wɔbu no paa wɔ afiase hɔ deɛ, nanso ɔyɛ dɛn koraa a ɔda afiase.\nNá Yosef hwɛ ne papa nnwan wɔ Hebron mmepɔ so, enti ɛbɛtumi aba sɛ na n’ani taa kɔgyina hɔ paa! Berɛ a Yosef dii bɛyɛ mfeɛ 17 no, ne papa Yakob somaa no, na ɛno na ɛmaa no kɔdii akyirikyiri baabi a wamma fie bio. Ná ɔwɔ fahodie wɔ ne fie, nanso seesei deɛ ɛte sɛ nea abɔ no koraa. Ahoɔyaa nti, Yosef nuanom faa ne ho tan, na wɔtɔn no maa no kɔyɛɛ akoa wɔ Egypt. Ɔduruu hɔ no, ɔkɔyɛɛ akoa wɔ Egypt panin bi a wɔfrɛ no Potifar fie. Ná ne wura nni ne ho agorɔ koraa kɔsii sɛ ne wura no yere bɔɔ no soboɔ sɛ wato no mmonnaa; ɛno na ɛde no kɔpuee afiase. *—Genesis, ti 37 ne 39.\nSaa berɛ no, na Yosef adi mfeɛ 28, na na wayɛ akoa asan ada afiase bɛyɛ mfeɛ 10. Sɛ yɛbɛka a, na n’anidasoɔ asa. Enti berɛ bi bɛba a ɔbɛnya ahofadie bio? Ne papa a wabɔ akɔkoraa a ɔdɔ no, ne ne nua kumaa Benyamin nso, na ɔbɛsan ahunu wɔn bio? Ná ɔbɛhyɛ afiase amena mu hɔ ara akɔsi dabɛn?\nWoate nka te sɛ Yosef pɛn? Woyɛ aberanteɛ anaa ababaa a, ɛnyɛ berɛ nyinaa na nneɛma bɛkɔ yie sɛnea wohwɛ kwan. Ɛtɔ da a, asɛm bi bɛtumi ato wo ama ayɛ te sɛ nea anidasoɔ asa anaa woyɛ ho hwee a ɛnyɛ yie. Momma yɛnhwɛ nea yɛbɛtumi asua afiri Yosef gyidie mu.\n“YEHOWA KƆƆ SO ARA DII YOSEF AKYI”\nNá Yosef nim sɛ ne Nyankopɔn, Yehowa, werɛ remfiri no da. Ɛno na ɛboaa no maa ɔtumi gyinaa pintinn. Berɛ a Yosef da afiase wɔ obi man so mpo no, Yehowa faa ɛkwan bi so hyiraa no. Enti yɛkenkan sɛ: “Yehowa kɔɔ so ara dii Yosef akyi, na ɔyii n’adɔeɛ kyerɛɛ no maa no nyaa ɔpanin a ɔhwɛ afiase hɔ no anim adom.” (Genesis 39:21-23) Berɛ a na Yosef da afiase no, ɔbɔɔ mmɔden sɛ ɔbɛsɔ Onyankopɔn ani na ama no anya biribi agyina so ahyira no. Ɛbɛyɛ sɛ berɛ a ɔhunuu sɛ Onyankopɔn di n’akyi daa no, n’akoma tɔɔ ne yam paa!\nEnti na Yehowa bɛma Yosef aka afiase hɔ? Ná Yosef nnim sɛnea nneɛma bɛkɔ akɔwie, nanso ɛda adi sɛ ɔkɔɔ so bɔɔ ne Nyankopɔn mpaeɛ. Sɛnea ɛtaa si no, ɔnyaa ne mpaebɔ no ho mmuaeɛ berɛ a n’ani nna. Da koro bi, wɔde mmarima mmienu bi kɔtoo afiase hɔ maa ɛhɔ yɛɛ bagyabagya. Ná wɔyɛ Farao adwumayɛfoɔ no mu mpanimfoɔ. Wɔn mu baako yɛ ɔhene no paanootofoɔ panin, ɛnna baako nso yɛ ne nsahyɛfoɔ panin.—Genesis 40:1-3.\nAwɛmfoɔ panin no de saa mmarima mmienu no hyɛɛ Yosef nsa. * Anadwo bi, wɔn mu biara soo daeɛ bi a na ɔnhunu nea ɛkyerɛ. Adeɛ kyeeɛ no, Yosef hunuu sɛ biribi ha wɔn enti ɔbisaa wɔn sɛ: “Adɛn nti na nnɛ mo anim ayɛ bosabosaa saa?” (Genesis 40:3-7) Ebia sɛnea ɔtee n’anim kyerɛɛ mmarima no maa wɔbɛhunuu sɛ ɔyɛ obi a wɔbɛtumi aka nea ɛha wɔn no akyerɛ no. Ná saa nkɔmmɔ no de nsakraeɛ bi rebɛba Yosef abrabɔ mu, nanso ɔno deɛ, na ɔnnim. Sɛ Yosef ante n’anim ammisa nea ɛha wɔn a, wohwɛ a anka wɔbɛtumi ne no abɔ nkɔmmɔ? Nea ɔyɛe no bɛtumi ama yɛabisa yɛn ho sɛ, ‘Ɛyɛ a mekyerɛ me yɔnko nnipa ho anigyeɛ de kyerɛ sɛ mewɔ Onyankopɔn mu gyidie?’\nYosef kyerɛɛ sɛ ɔdwene wɔn a na ɔne wɔn da afiase no ho, na ɔdi wɔn ni\nMmarima mmienu no ka kyerɛɛ Yosef sɛ, daeɛ a wɔnhu ne ti nhu ne nan no agya wɔn tipaeɛ, na nea ɛha wɔn koraa ne sɛ wɔnni obi a ɔbɛkyerɛ aseɛ ama wɔn. Ná Egyptfoɔ mfa daeɛ nni agorɔ, na na wɔde wɔn werɛ nyinaa hyɛ wɔn a wɔkyerɛ sɛ wɔtumi kyerɛ daeɛ ase no mu. Ná mmarima mmienu no nnim sɛ Yehowa, Yosef Nyankopɔn no na wama wɔaso daeɛ no. Nanso Yosef deɛ, na ɔnim. Ɔka kyerɛɛ wɔn sɛ: “Ɛnyɛ Onyankopɔn na ɔkyerɛ daeɛ ase? Monka [daeɛ no] nkyerɛ me.” (Genesis 40:8) Asɛm a Yosef kaeɛ no, ɛso da so ara wɔ mfasoɔ ma wɔn a wɔde koma pa sua Bible nyinaa nnɛ. Sɛ nyamesomfoɔ nyinaa wɔ ahobrɛaseɛ a ɛte saa a, anka ɛyɛ paa! Ɛsɛ sɛ yɛbrɛ yɛn ho ase na ama yɛagye atom sɛ Onyankopɔn nko ara na ɔbɛtumi aboa yɛn ama yɛate Bible no ase yie.—1 Tesalonikafoɔ 2:13; Yakobo 4:6.\nNsahyɛfoɔ no na ɔdii kan kaa n’asɛm kyerɛɛ Yosef. Ɔka kyerɛɛ Yosef sɛ ɔsoo daeɛ bi, na ɔhunuu bobe a ayi nkorabata mmiɛnsa, na aso aba pii. Bobe no bereeɛ, na nsahyɛfoɔ no kyĩ guu Farao kuruwa mu. Amonom hɔ ara, Yehowa maa Yosef tee daeɛ no ase. Ɔka kyerɛɛ nsahyɛfoɔ no sɛ bobe a ayi nkorabata mmiɛnsa no yɛ nnansa; kyerɛ sɛ nnansa ntam no, Farao bɛsan de nsahyɛfoɔ no asi ne dibea so. Asɛm yi maa nsahyɛfoɔ no akoma tɔɔ ne yam. Afei Yosef srɛɛ no sɛ: “Yɛ me adɔeɛ na ka me ho asɛm kyerɛ Farao.” Yosef ka kyerɛɛ no sɛ, wɔkyeree no firii ne kurom de no sieeɛ, na wɔde no abɛto afiase a nteaseɛ biara nnim.—Genesis 40:9-15.\nAsɛmpa a Yosef ka kyerɛɛ nsahyɛfoɔ no hyɛɛ paanootofoɔ no nkuran maa ɔno nso bisaa ne daeɛ no ase. Ɔkaa sɛ daeɛ no mu no, ɔhunuu nkɛntɛn mmiɛnsa a paanoo wom. Afei nso, ɔhunuu sɛ nnomaa redi aduane a ɛwɔ kɛntɛn baako mu wɔ ne tiri so. Yehowa maa Yosef hunuu nea saa daeɛ no nso kyerɛ. Nanso na ɛrenyɛ asɛmpa mma paanootofoɔ no. Yosef kaa sɛ: “Ne nkyerɛaseɛ nie: Nkɛntɛn mmiɛnsa no yɛ nnansa. Aka nnansa na Farao ayi wo afiri ha na wayi wo tiri afiri so, na ɔbɛsɛn wo dua so, na nnomaa bɛdi wo nam.” (Genesis 40:16-19) Sɛnea Onyankopɔn nkoa anokwafoɔ de akokoɔduro ka Onyankopɔn asɛmpa ne atemmuo a ɛreba ho asɛm no, saa ara na Yosef nso yɛeɛ.—Yesaia 61:2.\nNnansa akyi pɛpɛɛpɛ na nea Yosef kaeɛ no baa mu. Farao dii n’awoda, nanso Onyankopɔn asomfoɔ a wɔtenaa ase tete no mu biara nni hɔ a ɔdii n’awoda. Berɛ a Farao dii n’awoda no, ɔbuu n’asomfoɔ mmienu atɛn. Sɛnea Yosef kaeɛ no, wɔkum paanootofoɔ no, na nsahyɛfoɔ no deɛ wɔsan de ne dibea maa no. Nanso awerɛhosɛm ne sɛ, saa ɔbarima no werɛ firii Yosef koraa.—Genesis 40:20-23.\n“ME DEƐ, MENE HWAN?”\nMfeɛ mmienu atwam. (Genesis 41:1) Wo deɛ hwɛ sɛnea Yosef bɛteetee! Berɛ a Yehowa maa no hunuu nea nsahyɛfoɔ no ne paanootofoɔ no daeɛ kyerɛ no, ɛbɛyɛ sɛ ɔnyaa anidasoɔ paa. Ɛno nti, da biara a Yosef bɛda asɔre no, na ɛyɛ no sɛ da no deɛ ɔnna hɔ bio, nanso nea ɔbɛhunu ara ne sɛ adeɛ asa a hwee nsesaeɛ. Ɛbɛyɛ sɛ saa mfeɛ mmienu no ne berɛ a asetena mu yɛɛ den paa maa Yosef. Nanso ɔkɔɔ so de ne ho too Yehowa, ne Nyankopɔn no so; wampa aba da. Sɛ́ anka ɔbɛte nka sɛ anidasoɔ asa no, ɔmiaa n’ani gyinaa pintinn wɔ ahokyerɛ a ɔkɔɔ mu no nyinaa mu; ɛno maa ne gyidie yɛɛ den.—Yakobo 1:4.\nYɛhwɛ sɛnea wiase rekɔ yi a, ɛhia sɛ yɛn nyinaa bɔ mmɔden nya akokoɔduro na yɛn abam ammu. Onyankopɔn nko ara na ɔbɛtumi ama yɛanya akokoɔduro, aboterɛ, ne asomdwoeɛ a yɛhia na ama yɛatumi atena wiase a ɔhaw ahyɛ mu mã yi mu. Sɛnea Onyankopɔn boaa Yosef maa no gyinaa sɔhwɛ mu a wampa aba no, saa ara na ɔbɛtumi aboa yɛn ama yɛakɔ so akura anidasoɔ a yɛwɔ no mu.—Romafoɔ 12:12; 15:13.\nEbia nsahyɛfoɔ no werɛ firii Yosef, nanso Yehowa deɛ, ne werɛ amfiri no da. Da koro anadwo bi, Yehowa maa Farao soo daeɛ mmienu bi a ɔhene no werɛ amfiri da. Daeɛ a ɛdi kan no mu no, ɔhunuu sɛ anantwie nson a wɔn ho yɛ fɛ na wɔadɔ sradeɛ apue afiri Nil asubɔnten no mu, afei, ɔhunuu anantwie a wɔn ho yɛ tan na wɔafomfɔn. Anantwie a wɔafomfɔn no memenee anantwie a wɔadɔ sradeɛ no. Akyire yi Farao san soo daeɛ, na ɔhunuu ayuo mmɛtem akɛseɛ a ɛyɛ fɛ nson sɛ ɛrepuepue dua korɔ so. Afei ayuo mmɛtem nson foforɔ nteaanteaa a ɛpɛ berɛ mframa ama atwintwam nso dii akyire baeɛ, na ɛmemenee ayuo mmɛtem akɛseɛ nson a ɛyɛ fɛ no. Adeɛ kyeeɛ no, daeɛ no nti na Farao ho yera no. Enti ɔfrɛɛ anyansafoɔ ne akɔmfoɔ a wɔwɔ Egypt nyinaa sɛ wɔmmɛkyerɛ no daeɛ no ase. Nanso, wɔn mu biara antumi ankyerɛ aseɛ. (Genesis 41:1-8) Sɛ daeɛ no na na ɛyɛ wɔn nwanwa oo, anaasɛ nkyerɛaseɛ no na na ɛsono obiara deɛ oo, yɛrentumi nkyerɛ. Nea yɛbɛtumi aka ara ne sɛ wɔdii Farao hwammɔ, na ɛno maa n’ani beree paa sɛ ɔbɛhwehwɛ obi ama wakyerɛ no daeɛ no ase.\nEsiane sɛ ɛnkyɛ-nkyɛ wɔ n’afe nti, afei deɛ nsahyɛfoɔ no kaee Yosef! Nsahyɛfoɔ no ahonim haa no, na ɛno maa no kaa aberanteɛ bi a mfeɛ mmienu a na atwam no ɔkyerɛɛ ne daeɛ ase maa no no ho asɛm kyerɛɛ Farao. Ntɛm ara, Farao soma maa wɔkɔfaa Yosef firii afiase hɔ baeɛ.—Genesis 41:9-13.\nWo deɛ, hwɛ sɛnea Yosef bɛte nka berɛ a Farao nkoa no baa sɛ wɔrebɛfa no akɔ ahemfie no. Ɛhɔ ara na ɔsesaa ne ho, yii n’abɔdwesɛ, ne ebia ne tiri nwi nyinaa sɛnea na Egyptfoɔ amammerɛ teɛ no. Ɛnyɛ dɛn ara a ɔbɔɔ mpaeɛ sɛ Yehowa mmoa no na biribi pa bi mfiri frɛ a wɔafrɛ no no mu mmra. Ankyɛ koraa na wɔduruu ahemfie hɔ, na wɔde no kɔgyinaa ɔhene anim. Bible ka sɛ: “Farao ka kyerɛɛ Yosef sɛ: ‘Maso daeɛ bi, nanso obiara ntumi nkyerɛ aseɛ. Na mate wo nka sɛ wo deɛ, wote daeɛ a, wotumi kyerɛ aseɛ.’” Ɛha nso, mmuaeɛ a Yosef de maa ɔhene no ma yɛhunu sɛ ɔbrɛ ne ho ase na ɔwɔ Onyankopɔn mu gyidie. Ɔkaa sɛ: “Me deɛ, mene hwan? Onyankopɔn na ɔbɛma Farao ate asɛm a ɛyɛ.”—Genesis 41:14-16.\nYosef de ahobrɛaseɛ ka kyerɛɛ Farao sɛ: “Me deɛ, mene hwan?”\nYehowa ani gye nnipa a wɔdi nokorɛ na wɔbrɛ wɔn ho ase no ho paa, enti ɛnyɛ nwanwa sɛ Yehowa maa Yosef tumi kyerɛɛ daeɛ a Egypt anyansafoɔ no antumi ankyerɛ aseɛ no ase. Yosef kyerɛɛ mu sɛ daeɛ mmienu a Farao soeɛ no nkyerɛaseɛ yɛ baako. Ɔkyerɛɛ nea enti a Onyankopɔn maa no soo daeɛ no mmienu no; ɛne sɛ, na Yehowa de resi so “dua” sɛ sɛnea ɛteɛ biara, nea waka no bɛba mu. Anantwie a wɔadɔ sradeɛ ne ayuo mmɛtem akɛseɛ no kyerɛ sɛ aduane bɛbu so mfeɛ nson wɔ Egypt asase so. Ɛnna anantwie a wɔafomfɔn ne ayuo mmɛtem nteaanteaa no nso, ɛkyerɛ sɛ ɛkɔm bɛba Egypt mfeɛ nson wɔ aduane berɛ no akyi. Ná ɛkɔm a ɛbɛba no bɛdosa asase no nyinaa.—Genesis 41:25-32.\nFarao hunuu sɛ Yosef akyerɛ daeɛ no ase pɛpɛɛpɛ. Nanso dɛn na na Farao bɛtumi ayɛ wɔ asɛm no ho? Yosef kyerɛɛ nea ɔbɛtumi ayɛ. Ná ɛsɛ sɛ Farao hwehwɛ ɔbarima a ‘n’adwenem da hɔ na ɔnim nyansa,’ na ɔhwɛ ma wɔboaboa aduane ano gu adekora adan mu wɔ mfeɛ nson a aduane bɛbu so no mu, na ɛkɔm no ba a wɔakyekyɛ ama ahiafoɔ. (Genesis 41:33-36) Nimdeɛ ne nyansa a na Yosef wɔ nti, na ɔbɛtumi ayɛ adwuma no ama aboro so, nanso wankamfo ne ho. Ná ɔwɔ gyidie ne ahobrɛaseɛ, ɛno nti amma ne koma mu da sɛ ɔbɛyɛ saa. Sɛ yɛwɔ gyidie paa wɔ Yehowa mu a, ɛremma da sɛ yɛbɛhyɛ yɛn ho animuonyam. Afei, biribiara mu no, yɛbɛnya ntoboaseɛ na yɛatwɛn Yehowa!\n“ONIPA BƐN NA YƐBƐNYA NO A ƆTE SƐ OYI?”\nFarao ne ne nkoa nyinaa hunuu sɛ Yosef aka nyansasɛm. Ɔhene no gye toom nso sɛ asɛm a Yosef aka no firi Yosef Nyankopɔn no hɔ. Ɔka kyerɛɛ ne nkoa a wɔwɔ ahemfie hɔ nyinaa sɛ: “Onipa bɛn na yɛbɛnya no a ɔte sɛ oyi a Onyankopɔn honhom wɔ ne soɔ yi?” Afei ɔka kyerɛɛ Yosef sɛ: “Sɛ Onyankopɔn ama woahunu yeinom nyinaa a, ɛnneɛ obi foforɔ biara nni hɔ a n’adwenem da hɔ na ɔnim nyansa sɛ woɔ. Mede me fie bɛhyɛ wo nsa, na me manfoɔ nyinaa bɛtie deɛ wobɛka biara. Adwa a mete soɔ yi nko ara na mede bɛsene woɔ.”—Genesis 41:38-41.\nFarao de ɔseɛ yɛɛ ɔyɔ. Ɛhɔ ara, ɔde atadeɛ a wɔde nwera ayɛ hyɛɛ Yosef. Afei ɔde sika kɔnmuadeɛ guu ne kɔn mu na ɔde ne pɛtea hyɛɛ ne nsa. Farao san maa no tenaa ne teaseɛnam mu, na ɔmaa no kwan sɛ ɔmfa nkɔ baabiara a ɔpɛ na ɔmfa nyɛ n’adwuma. (Genesis 41:42-44) Yosef a ɔda afiase na prɛko pɛ wabɛyɛ ɔdehyeɛ yi! Ɔda sɔree anɔpa no na ɔda afiase, nanso adeɛ saeɛ a ɔrekɔda no, na ɔyɛ Farao abadiakyire. Wei da adi pefee sɛ, gyidie a Yosef nyaa wɔ Yehowa Nyankopɔn mu no anyɛ ɔkwa! Ahohiahia a Yosef kɔɔ mu mfeɛ bebree no, Yehowa hui, na ɔyɛɛ ho biribi berɛ a ɛsɛ mu ne ɔkwan a ɛfata so. Ná Yehowa pɛ sɛ ɔyi Yosef firi ahokyerɛ mu na ɔsan bɔ Israel man a na wɔbɛba daakye no ho ban. Ɔwɛn-Aban foforɔ bɛba abɛkyerɛkyerɛ saa asɛm no mu.\nSɛ sɔhwɛ bi to wo anaasɛ nnipa bi ne wo anni no yie na ɛte sɛ nea woyɛ ho hwee a ɛnyɛ yie a, mma w’abam mmu. Ɛba saa a, kae Yosef. Esiane sɛ na ɔdwene nnipa ho, ɔbrɛ ne ho ase, ɔde akokoɔduro gyinaa pintinn na ne gyidie ansɛe da nti, ɛwiee aseɛ no, ɔmaa Yehowa nyaa biribi gyinaa so hyiraa no.\n^ nky. 4 Hwɛ asɛm a wɔato din “Suasua Wɔn Gyidi” a ɛwɔ August 1 ne November 1, 2014, Ɔwɛn-Aban mu no.\n^ nky. 10 Tete Egyptfoɔ no, na wɔwɔ paanoo ahodoɔ ahodoɔ bɛboro 90. Enti, na Farao paanootofoɔ panin no nyɛ nipa ketewa koraa. Farao berɛ so no, na nkurɔfoɔ taa fa ahemfo ho adwemmɔne anaa wɔkum wɔn. Ne saa nti, na Farao wɔ nkoa a wɔhwɛ ma ɔnya nsã papa, na awuduro biara nso nnim; nsahyɛfoɔ panin no na na ɔda wɔn ano. Ná nsahyɛfoɔ panin yɛ obi a wɔgye no di, enti na ɔtaa yɛ ɔhene no fotufoɔ.\nYosef abusua no, na emu nsɛm dɔɔso, nanso ɛnnɛ, mmusua a mmanoma wom betumi asua biribi a ɛho hia afi saa abusua no mu.\nSɛ yesua mmarima ne mmea a wɔwɔ gyidi a Bible ka wɔn ho asɛm no ho ade a, mfaso bɛn na yebenya afi so nnɛ?


“Sɛ anka wode me bɛsie damena mu\nde me ahinta kɔsi sɛ wʼabofuo bɛtwam!\nSɛ anka wobɛhyɛ me berɛ\nSɛ onipa wu a, ɔbɛba nkwa mu bio anaa?\nMʼaperedie nna mu nyinaa\nmɛtwɛn akɔsi sɛ me foforɔyɛ bɛba.\nWobɛfrɛ na mɛgye wo so;\nwʼani bɛgyina abɔdeɛ a wo nsa ayɛ.\nAfei wobɛkan mʼanammɔntuo


‘Monhwɛ Yiye Na Obi Amfa Mo Nnommum’!—Kolosefo 2:8 | Ɔwɛn-Aban Adesua\nADESUA ASƐM 23\n“Monhwɛ yiye: anhwɛ a obi de nyansapɛ ne nnaadaa hunu a egyina nnipa atetesɛm . . . so bɛfa mo nnommum.”—KOL. 2:8.\nDWOM 96 Onyankopɔn Asɛm Yɛ Akorade\n1. Sɛnea Kolosefo 2:4, 8 kyerɛ no, ɔkwan bɛn na Satan pɛ sɛ ɔfa so fa yɛn adwene nnommum anaa ɔma yenya n’adwene no bi?\nSATAN pɛ sɛ yɛsɔre tia Yehowa. Nea ɛbɛyɛ na watumi ayɛ saa no, ɔpɛ sɛ ɔsesa yɛn adwene wɔ sɛnea yesusuw nneɛma ho, kyerɛ sɛ, ɔpɛ sɛ yenya n’adwene no bi na yɛyɛ nea ɔpɛ. Wayɛ n’adwene sɛ ɔbɛfa nneɛma a yɛn ani gye ho so adɛfɛdɛfɛ yɛn anaa wadaadaa yɛn ama yɛadi n’akyi.—Kenkan Kolosefo 2:4, 8.\n2-3. (a) Adɛn nti na ɛsɛ sɛ yetie kɔkɔbɔ a ɛwɔ Kolosefo 2:8 no? (b) Dɛn na yebesusuw ho wɔ adesua yi mu?\n2 Enti, ɛyɛ ampa sɛ Satan pɛ sɛ ɔdaadaa yɛn? Yiw, ɔpɛ sɛ ɔyɛ saa! Momma yɛnkae sɛ, ɛnyɛ nkurɔfo a wɔnsom Yehowa na Paulo kyerɛw asɛm a ɛwɔ Kolosefo 2:8 no kɔmaa wɔn. Mmom, Kristofo a na wɔde honhom kronkron asra wɔn na ɔkyerɛw kɔmaa wɔn. (Kol. 1:2, 5) Kristofo a na wɔwɔ asomafo no bere so no, sɛ na obi betumi adaadaa wɔn a, ɛnde yɛn bere yi so de yɛwɔ asiane kɛse mu pa ara. (1 Kor. 10:12) Adɛn nti na yɛreka saa? Seesei wɔaka Satan ahyɛ asase so, na ɔde asi n’ani so sɛ ɔbɛdaadaa Onyankopɔn asomfo anokwafo. (Adi. 12:9, 12, 17) Afei nso, bere a yɛte mu yi no, nnipa bɔne ne nnaadaafo rekɔ wɔn “anim wɔ bɔneyɛ mu.”—2 Tim. 3:1, 13.\n3 Adesua yi mu no, yɛbɛhwɛ sɛnea Satan ayɛ n’adwene sɛ ɔbɛfa “nnaadaa hunu” so anya yɛn adwene. Yebehu Satan “nnɛɛdɛe” anaa n’akwan no mu mmiɛnsa. (Efe. 6:11) Afei, adesua a edi hɔ mu no, yɛbɛhwɛ sɛnea yebeyi nsusuwii bɔne biara a ebia n’akwan no ama yɛanya afi hɔ. Nanso, momma yenni kan nhwɛ ɔkwan a Satan faa so daadaa Israelfo no bere a woduu Bɔhyɛ Asase no so, na yɛnhwɛ nea yebetumi asua afi mu.\nSATAN TWETWEE ISRAELFO NO MA WƆKƆSOM ABOSOM\n4-6. Sɛnea Deuteronomium 11:10-15 kyerɛ no, bere a Israelfo kɔtenaa Bɔhyɛ Asase no so no, akwan foforo a wɔfa so yɛ mfuw bɛn na na ɛsɛ sɛ wosua?\n4 Satan faa anifere kwan so sɔɔ Israelfo no hwɛe sɛnea ɛbɛyɛ a ɔbɛma wɔasom abosom. Ɔyɛɛ no sɛn? Ohui sɛ Israelfo no hia aduan, enti ɔyɛɛ n’adwene sɛ ɔbɛfa so asɔ wɔn ahwɛ. Bere a Israelfo no duu Bɔhyɛ Asase no so no, na ɛsɛ sɛ wɔfa akwan foforo so yɛ wɔn mfuw. Bere a Israelfo no wɔ Egypt no, na Nil asubɔnten no mu nsu na na wɔde gugu wɔn mfuw so. Nanso Bɔhyɛ Asase no so de, na ɛnyɛ asubɔnten kɛse mu nsu na wɔde yɛ mfuw, na mmom na wɔde osu a ɛtɔ ne obosu na egugu wɔn mfuw so. (Kenkan Deuteronomium 11:10-15; Yes. 18:4, 5) Enti, na ɛsɛ sɛ Israelfo no sua akwan foforo a wɔbɛfa so ayɛ wɔn mfuw. Ná Israelfo a wonim sɛnea wɔyɛ mfuw no mu dodow no ara awuwu wɔ sare no so, enti na ɛrenyɛ mmerɛw mma wɔn.\nƐyɛɛ dɛn na Satan tumi sesaa Israelfo a na wɔyɛ akuafo no adwene? (Hwɛ nkyekyɛm 4-6) *\n5 Yehowa ka kyerɛɛ ne nkurɔfo sɛ nneɛma asesa wɔ wɔn asetena mu. Afei, ɔde kɔkɔbɔ bi maa wɔn. Wohwɛ asɛm no nea edi kan a, ebia ɛbɛyɛ wo sɛ ɛmfa afuwyɛ ho. Yehowa kaa sɛ: “Monhwɛ yiye na biribiara antwetwe mo koma na moankɔsom anyame foforo ankotow wɔn.” (Deut. 11:16, 17) Adɛn nti na Yehowa bɔɔ wɔn kɔkɔ wɔ abosonsom ho, bere a na ɔreka akwan foforo a wɔbɛfa so ayɛ wɔn mfuw ho asɛm?\n6 Ná Yehowa nim sɛ anhwɛ a biribi bɛtwetwe Israelfo no ama wɔakosua akwan a abosonsomfo a wɔatwa wɔn ho ahyia no fa so yɛ wɔn mfuw no bi. Nokwasɛm ne sɛ, na aman a atwa Israelfo no ho ahyia no mufo nim mfuw yɛ sen Israelfo no koraa. Enti, na Onyankopɔn nkurɔfo betumi asua afuwyɛ ho biribi afi wɔn hɔ, nanso na asiane bi wɔ hɔ. Ná Kanaan akuafo no som Baal, na na Baalsom agye wɔn adwene. Ná wogye di sɛ Baal na ɔwɔ wim so tumi, na ɔno na ɔma osu tɔ. Ná Yehowa mpɛ sɛ ne nkurɔfo begye gyidihunu a ɛte saa adi. Nanso, Israelfo no kɔsom Baal mpɛn pii. (Num. 25:3, 5; Atem. 2:13; 1 Ahe. 18:18) Afei, hwɛ sɛnea Satan tumi faa Israelfo no nnommum, anaa ɔma wonyaa n’adwene no bi.\nAKWAN MMIƐNSA A SATAN NAM SO FAA ISRAELFO NNOMMUM\n7. Bere a Israelfo no duu Bɔhyɛ Asase no so no, wɔn gyidi ho sɔhwɛ bɛn na wohyiae?\n7 Ɔkwan a edi kan a Satan de yɛɛ adwuma ne sɛ, ɔfaa nneɛma a na Israelfo pɛ so twetwee wɔn. Ná Israelfo no pɛ sɛ osu tɔ gu wɔn asase no so. Afe biara, efi April awiei kosi September no, na osu ntaa ntɔ wɔ Bɔhyɛ Asase no so. Sɛ Israelfo no betumi atena nkwa mu na wɔanya nnuan pii a, na egyina osu a na ɛtaa fi ase tɔ wɔ October mu no so. Satan daadaa Israelfo no ma wonyaa adwene sɛ, sɛ nneɛma bɛkɔ yiye ama wɔn a, na ɛsɛ sɛ wosuasua abosonsomfo a wɔatwa wɔn ho ahyia no. Ná saa abosonsomfo yi gye di sɛ, ɛsɛ sɛ wɔyɛ amanne bi ansa na wɔn anyame no ama osu atɔ. Israelfo a na wonni Yehowa mu gyidi no nyaa adwene sɛ, nea ɛbɛyɛ na ɔpɛ si a ɛrenkyɛ no, gye sɛ wɔyɛ amanne ma abosom no. Enti, wɔyɛɛ abosonsomfo amanne de hyɛɛ atoro nyame Baal anuonyam.\n8. Dɛn ne ɔkwan a ɛto so mmienu a Satan de yɛɛ adwuma? Kyerɛkyerɛ mu.\n8 Satan de ɔkwan a ɛto so mmienu yɛɛ adwuma wɔ Israelfo no so. Ɔfaa akɔnnɔ bɔne so twetwee wɔn. Ná aman a wɔsom abosom no de wɔn ho hyɛ ɔbrasɛe a ɛyɛ tan mu de som wɔn anyame. Ɔsom a ɔbrasɛe ahyɛ no mã saa mu no, na mmea ne mmarima nyinaa si tuutuu wɔ wɔn asɔrefie hɔ. Ɛnyɛ sɛ na saa abosonsomfo no ma mmarima a wɔne mmarima da ne mmea a wɔne mmea da ne ɔbrasɛe foforo ho kwan kɛkɛ, na mmom na wogye tom! (Deut. 23:17, 18; 1 Ahe. 14:24) Ná abosonsomfo no gye di sɛ, sɛ wɔyɛ saa amanne no a, na ɛma wɔn anyame no hyira wɔn asase no ma wonya nnuan pii. Abosonsomfo no amanne a na ɔbrasɛe wom no twetwee Israelfo bebree, na wɔma ɛdaadaa wɔn ma wɔkɔsom atoro anyame. Yɛbɛka pa ara a, na Satan afa wɔn nnommum anaa wɔanya Satan adwene.\n9. Sɛnea Hosea 2:16, 17 ka no, sɛn na Satan maa Israelfo no werɛ fii sɛnea Yehowa te ankasa?\n9 Satan de ɔkwan a ɛto so mmiɛnsa yɛɛ adwuma. Ɔmaa Israelfo no werɛ fii sɛnea Yehowa te ankasa. Odiyifo Yeremia bere so no, Yehowa kaa sɛ “Baal nti,” atoro adiyifo no maa ne nkurɔfo werɛ fii ne din. (Yer. 23:27) Ɛbɛyɛ sɛ Onyankopɔn nkurɔfo gyaee Yehowa din bɔ, na wɔde Baal din a ɛkyerɛ ‘Owura’ sii ananmu. Wei ma ɛyɛɛ den sɛ Israelfo no behu nsonsonoe a ɛda Yehowa ne Baal ntam. Enti ɛma ɛyɛɛ mmerɛw maa wɔn sɛ wɔde amanne a wɔyɛ wɔ Baal som mu bɛfrafra Yehowa som mu.—Kenkan Hosea 2:16, 17 ne ase hɔ asɛm.\nAKWAN A SATAN FA SO DAADAA NKURƆFO NNƐ\n10. Akwan bɛn na Satan fa so daadaa nkurɔfo nnɛ?\n10 Akwan a Satan de yɛɛ adwuma tete no, ɛno ara na ɔde yɛ adwuma nnɛ. Nea Satan de nya nkurɔfo ni. Ɔfa nneɛma a nnipa pɛ so twetwe wɔn, ɔma aguamammɔ bɛyɛ te sɛ nea asɛm biara nni ho, na afei ɔma nkurɔfo werɛ fi sɛnea Yehowa te ankasa. Momma yenni kan nhwɛ sɛnea Satan ma nkurɔfo werɛ fi sɛnea Yehowa te ankasa.\n11. Dɛn na Satan ayɛ a ama nkurɔfo werɛ afi sɛnea Yehowa te ankasa?\n11 Satan ma nkurɔfo werɛ fi sɛnea Yehowa te ankasa. Yesu asomafo no wu akyi no, nkurɔfo bi a wɔkyerɛ sɛ wɔyɛ Kristofo fii ase trɛw atoro nkyerɛkyerɛ mu. (Aso. 20:29, 30; 2 Tes. 2:3) Saa awaefo no ma ɛyɛɛ den maa nkurɔfo sɛ wobehu nokware Nyankopɔn koro no. Nea wɔyɛe no bi ni. Woyii Onyankopɔn din fii wɔn Bible ahorow mu, na wɔde abodin te sɛ “Awurade” sii ananmu. Esiane sɛ woyii Onyankopɔn din fii wɔn Bible mu na wɔde abodin “Awurade” sii ananmu nti, wɔma ɛyɛɛ den maa nkurɔfo sɛ, sɛ wɔkenkan Bible a wobehu nsonsonoe a ɛwɔ Yehowa ne “awuranom” a wɔaka wɔn ho asɛm wɔ Kyerɛwnsɛm mu no mu. (1 Kor. 8:5) Wɔfrɛɛ Yehowa ne Yesu nyinaa “Awurade.” Enti, ɛyɛɛ den maa nkurɔfo sɛ wobehu sɛ ɛsono Yehowa ɛnna ɛsono Yesu. (Yoh. 17:3) Onyankopɔn din a woyi fii Bible mu no ka ho bi na Baasakoro nkyerɛkyerɛ no bae. Saa nkyerɛkyerɛ no nni Onyankopɔn Asɛm mu. Wei nti, nnipa pii adwene yɛ wɔn sɛ yɛrentumi nhu Onyankopɔn. Saa asɛm no yɛ atoro ankasa!—Aso. 17:27.\nSɛn na Satan afa atoro som so akanyan akɔnnɔ bɔne? (Hwɛ nkyekyɛm 12) *\n12. Dɛn na atoro som ahyɛ ho nkuran, na sɛnea Romafo 1:28-31 ka no, dɛn na ɛde aba?\n12 Satan fa akɔnnɔ bɔne so twetwe nkurɔfo. Tete Israel no, Satan faa atoro som so hyɛɛ ɔbrasɛe ho nkuran. Ɛnnɛ nso, saa ara na ɔyɛ. Atoro som gye ɔbrasɛe tom, na ɛhyɛ ho nkuran mpo. Enti, nnipa pii a wɔkyerɛ sɛ wɔsom Onyankopɔn no mfa n’akwankyerɛ a emu da hɔ no mmɔ wɔn bra. Ɔsomafo Paulo kaa nea afi mu aba no ho asɛm wɔ krataa a ɔkyerɛw kɔmaa Romafo no mu. (Kenkan Romafo 1:28-31.) “Nneɛma a ɛnsɛ” a Paulo kaa ho asɛm no, ebi ne aguamammɔ biara; mmarima a wɔne mmarima da ne mmea a wɔne mmea da nso ka ho. (Rom. 1:24-27, 32; Adi. 2:20) Ehia pa ara sɛ yetie Bible nkyerɛkyerɛ a emu da hɔ no!\n13. Ɔkwan foforo bɛn na Satan de yɛ adwuma?\n13 Satan fa nneɛma a yɛpɛ so twetwe yɛn. Yɛpɛ sɛ yenya nimdeɛ anaa yesua adwuma bi a ɛbɛboa yɛn ama yɛatumi ahwɛ yɛn ho ne yɛn mmusua. (1 Tim. 5:8) Mpɛn pii no, sɛ yɛkɔ sukuu na yɛyere yɛn ho sua ade a, ɛnna yebetumi anya saa nimdeɛ no. Nanso, ɛsɛ sɛ yɛhwɛ yiye. Aman pii so no, sukuufo sua ade nya nimdeɛ a mfaso wɔ so, nanso wosua wiase nyansa ka ho. Ɛho nhwɛso ni. Wɔkyerɛkyerɛ sukuufo no ma wonya adwene sɛ Onyankopɔn nni hɔ, na ɛma wobu Bible animtiaa. Wɔka kyerɛ sukuufo no sɛ nnipa a wonim nyansa nyinaa gye di sɛ nkwa fi adannandi mu. (Rom. 1:21-23) Nkyerɛkyerɛ a ɛte saa ne “Onyankopɔn nyansa” nhyia.—1 Kor. 1:19-21; 3:18-20.\n14. Dɛn na nnipa nyansa hyɛ ho nkuran?\n14 Nnipa nyansa sɔre tia Yehowa akwankyerɛ, na ɛmfa nyɛ hwee. Ɛnhyɛ nkurɔfo nkuran mma wɔnsow Onyankopɔn honhom no aba, na mmom ɛma wɔyɛ “ɔhonam nnwuma.” (Gal. 5:19-23) Ɛma nkurɔfo yɛ ahantan ne ahomaso, na ɛma wɔbɛyɛ “ahopɛ.” (2 Tim. 3:2-4) Onyankopɔn pɛ sɛ n’asomfo brɛ wɔn ho ase, nanso saa suban ahorow yi ne ahobrɛase nhyia. (2 Sam. 22:28) Kristofo binom a wɔakɔ sukuupɔn anya wiase adwene sen sɛ anka wobenya Onyankopɔn adwene. Yenya wiase adwene a ɛte saa a, nea ebetumi de aba no, momma yɛnhwɛ emu baako pɛ.\nSɛn na nnipa nyansa betumi asɛe yɛn adwene? (Hwɛ nkyekyɛm 14-16) *\n15-16. Dɛn na wusua fi onuawa bi asɛm mu?\n15 Onuawa bi a ɔde bɛboro mfe 15 ayɛ bere nyinaa som adwuma kaa sɛ: “Meyɛ Ɔdansefo a mabɔ asu. Ná makenkan asiane ahorow a ɛwɔ sukuupɔn a obi bɛkɔ mu, na na mate bi nso. Nanso, mantie kɔkɔbɔ a ɛte saa no nyinaa. Ɛyɛɛ me sɛ afotu no mfa me ho.” Ɔhaw ahorow bɛn na ohyiae? Onuawa no kaa sɛ: “Sukuupɔn adesua no gyee me bere, na na ɛma mebrɛ pa ara, enti na minnya bere mpo mmɔ Yehowa mpae sɛnea bere bi na meyɛ no. Ná mebrɛ araa ma na mintumi ne afoforo mmɔ Bible ho nkɔmmɔ. Afei nso, ɔbrɛ nti na mintumi nsua ade yiye ansa na makɔ asafo nhyiam. Anigyesɛm ne sɛ, bere a m’ani baa me ho so sɛ sukuupɔn adesua a mede me ho ahyɛ mu no resɛe me ne Yehowa abusuabɔ no, mihui sɛ ɛsɛ sɛ migyae sukuu no, na migyaee.”\n16 Saa nhomasua a ɛkɔ akyiri no kaa onuawa yi nsusuwii sɛn? Ɔkaa sɛ: “Ɛyɛ me aniwu sɛ mɛka sɛ nhoma a mikosuae no maa mede m’adwene sii afoforo sintɔ so, titiriw, me nuanom Kristofo. Ná nea wɔyɛ biara nsɔ m’ani, na na me ne wɔn mmɔ. Ɛkyɛe pa ara ansa na meretumi asesa m’adwene. Saa asɛm yi ma mihui sɛ kɔkɔbɔ a yɛn soro Agya no nam n’ahyehyɛde no so de ma yɛn no, sɛ yebu yɛn ani agu so a, ɛyɛ hu pa ara. Yehowa nim me sen sɛnea m’ankasa minim me ho. Mitiee Yehowa a, anka mamfa ɔhaw yi mu!”\n17. (a) Dɛn na ɛsɛ sɛ yɛde si yɛn ani so? (b) Dɛn na yebesusuw ho wɔ adesua a edi hɔ no mu?\n17 Ɛsɛ sɛ wode si w’ani so sɛ woremma Satan wiase no “nyansapɛ ne nnaadaa hunu” mmfa wo nnommum da. Mma Satan nnaadaa wo da. (1 Kor. 3:18; 2 Kor. 2:11) Mma Satan nnaadaa wo mma wo werɛ mmfi sɛnea Yehowa te ankasa. Kɔ so fa Yehowa akwankyerɛ bɔ wo bra. Afei nso, mma Satan nnaadaa wo mma wummu w’ani ngu Yehowa afotu so. Nanso, sɛ wuhu sɛ woanya wiase yi adwene no bi dedaw a, dɛn na ɛsɛ sɛ woyɛ? Sɛ nsusuwii ne suban bi “agye ntini” wɔ yɛn mu mpo a, adesua a edi hɔ no bɛkyerɛ yɛn sɛnea Onyankopɔn Asɛm betumi aboa yɛn ama yɛatutu agu.—2 Kor. 10:4, 5.\nAKWAN BƐN NA SATAN FA SO . . .\nma nkurɔfo werɛ fi sɛnea Yehowa te ankasa?\nma akɔnnɔ bɔne twetwe nkurɔfo?\nma nneɛma a yɛpɛ twetwe yɛn?\n^ nky. 5 Satan aben wɔ nnaadaa mu. Wadaadaa nnipa pii ama wɔanya adwene sɛ wɔwɔ ahofadi, nanso nokwasɛm ne sɛ Satan afa wɔn nnommum anaa ɔde wɔn ayɛ nkoa. Adesua yi mu no, yebehu akwan bi a Satan fa so daadaa nkurɔfo.\n^ nky. 48 MFONI HO NKYERƐKYERƐMU: Israelfo de wɔn ho abɔ Kanaanfo ama wɔretwetwe wɔn akɔ Baal som ne aguamammɔ mu.\n^ nky. 51 MFONI HO NKYERƐKYERƐMU: Asɔre bi rebɔ dawuru sɛ egye ɔbarima ne ɔbarima nna ne ɔbea ne ɔbea nna tom.\n^ nky. 53 MFONI HO NKYERƐKYERƐMU: Onuawa ababaa bi kɔ sukuupɔn. Ɔbenfo bi a ɔkyerɛ onuawa no ne ne sukuufo ade ama wɔagye adi sɛ nyansahu ne mfiridwuma ho nimdeɛ na ebetumi ayi adesamma haw nyinaa afi hɔ. Akyiri yi, onuawa no wɔ Ahenni Asa so; nea ɛrekɔ so biara mfa ne ho, na nea anuanom yɛ biara nsɔ n’ani.


Bible Mu Nsɛm Mose ne Aaron Hu Farao - Yehowa Adansefo Intanɛt Dwumadibea\nBERE a Mose san kɔɔ Misraim no, ɔkaa anwonwade no nyinaa ho asɛm kyerɛɛ ne nua Aaron. Na bere a Mose ne Aaron yɛɛ anwonwade yi kyerɛɛ Israelfo no, wɔn nyinaa gye dii sɛ Yehowa ka wɔn ho.\nAfei Mose ne Aaron kohuu Farao. Wɔka kyerɛɛ no sɛ: ‘Yehowa, Israel Nyankopɔn no se, “Ma me nkurɔfo nkɔ nnansa kwan, na wɔnkɔsom me sare so.”’ Nanso Farao buae sɛ: ‘Minnye Yehowa nni. Na meremma Israel nkɔ.’\nFarao bo fuwii, esiane sɛ na nkurɔfo no pɛ sɛ wogyae adwuma a wɔreyɛ no kɔsom Yehowa nti. Enti ɔhyɛɛ wɔn ma wɔyɛɛ adwuma kɛse mpo. Israelfo no kae sɛ Mose na wama aba saa, na Mose werɛ howee. Nanso Yehowa kae sɛ ɔmmma ɛnnhaw no. Yehowa kae sɛ: ‘Mɛma Farao agyaa me nkurɔfo ma wɔakɔ.’\nMose ne Aaron kohuu Farao bio. Saa bere yi de wɔyɛɛ anwonwade. Aaron de ne poma no too fam, na ɛdan ɔwɔ kɛse bi. Na Farao nkonyaayifo no nso de wɔn mpoma totoo fam, na ɛdan awɔ. Nanso hwɛ, Aaron wɔ no rememene nkonyaayifo no awɔ no. Nso na Farao remma Israelfo nkɔ ara.\nEnti bere dui sɛ Yehowa kyerɛ Farao nyansa. Wunim nea ɔyɛe? Ɔde ahaw 10 a emu yɛ den baa Misraim so.\nAhaw ahorow no pii akyi no, Farao soma na wɔkɔfrɛɛ Mose, na ɔkae sɛ: ‘Ma ɔhaw no nnyae, na mɛma Israel akɔ.’ Nanso sɛ ɔhaw no gyae pɛ a na Farao asakra n’adwene. Ɔremma Israel nkɔ. Enti awiei no, ɔhaw a ɛto so 10 no bae, na Farao maa Israelfo no kɔe.\nWunim ahaw 10 no mu biara? Ma yensua eyinom.\nAnwonwade a Mose ne Aaron yɛe no kaa Israelfo no dɛn?\nAsɛm bɛn na Mose ne Aaron ka kyerɛɛ Farao, na mmuae bɛn na Farao de maa wɔn?\nSɛ wohwɛ mfonini no a, bere a Aaron de ne poma no too fam no, dɛn na esii?\nƆkwan bɛn so na Yehowa kyerɛɛ Farao nyansa, na Farao yɛɛ dɛn wɔ ho?\nƆhaw a ɛto so du no akyi no dɛn na ɛbae?\nKenkan Exodus 4:27-31 ne 5:1-23.\nBere a Farao kae sɛ: “Minnim Yehowa” no, na ɔpɛ sɛ ɔkyerɛ dɛn? (Ex. 5:2, NW; 1 Sam. 2:12; Rom. 1:21)\nKenkan Exodus 6:1-13, 26-30.\nHu a Yehowa kae sɛ wamma Abraham, Isak, ne Yakob anhu no no kyerɛ dɛn? (Ex. 3:13, 14; 6:3; Gen. 12:8)\nYɛte nka dɛn wɔ dwuma a Yehowa kɔɔ so de Mose dii no ho, ɛwom mpo sɛ Mose tee nka sɛ ɔmfata adwuma a wɔde ahyɛ ne nsa no? (Ex. 6:12, 30; Luka 21:13-15)\nKenkan Exodus 7:1-13.\nBere a Mose ne Aaron de akokoduru kaa Yehowa atemmusɛm kyerɛɛ Farao no, ɔkwan bɛn so na wɔyɛɛ nhwɛsode maa Onyankopɔn asomfo nnɛ? (Ex. 7:2, 3, 6; Aso. 4:29-31)\nƆkwan bɛn so na Yehowa kyerɛe sɛ ɔkorɔn koraa sen Misraim anyame no? (Ex. 7:12; 1 Be. 29:12)\nBIBLE MU NSƐM A WƆAYƐ HO MFONINI\nOnyankopɔn Somaa Mose Kɔɔ Egypt\nAdɛn nti na Farao antie Mose ne Aaron? Ɔhaw bɛn na Farao asoɔden no de baa ɔne ne manfo so?


Asetenam Nsɛm: Yehowa ‘Soa M’adesoa Ma Me Da Biara’ | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nYehowa ‘Soa M’adesoa Ma Me Da Biara’\nYare reteetee me, nanso yɛn soro Agya no nyii me mu; wakurakura me nkakrankakra abesi nnɛ. Bɛboro mfe 20 ni deɛ, ade titiriw bi ama m’ani agye Yehowa som mu paa; ɛno ne daa akwampae adwuma no.\nWɔwoo me afe 1956 mu; mereba no, na me ne yare bi na ɛnam. Yɛfrɛ yare no spina bifida. Yare yi yɛ obi a, n’akyi berɛmo nka nsi anim yiye. Eyi nti na nantew ho yɛ den ma me. Yare yi kɔtwee nyarewa foforo brɛɛ me.\nAnsa na yɛrewo me no, na Yehowa Adansefo ne m’awofo sua Bible. Na Adansefo no yɛ asɛmpatrɛwfo. Meyɛ abofra no, na adawurubɔfo kakraa bi na wɔte me kurom Usakos wɔ Namibia. Na asafo biara nni hɔ, enti na yɛn abusua no bom sua nneɛma a anka yebesua no Ahenni Asa so no. Midii mfe ason no, wɔyɛɛ me oprehyɛn de biribi hyɛɛ me ho ma medwensɔ faa mu. Midii mfe 14 no etwirɛ nso sɛ mini. Na ntoaso sukuu mmɛn baabi a yɛte no, na na ɛsɛ sɛ m’awofo ani kɔ me ho bere nyinaa. Eyi nti mantumi anwie sukuu.\nNanso mantoto me som ase koraa. Saa bere no, na yenni asafo nhoma wɔ me kurom kasa Afrikaans mu. Enti misuaa Borɔfo sɛnea ɛbɛyɛ a metumi akenkan asafo nhoma. Afei mifii asɛnka ase, na midii mfe 19 no mebɔɔ asu. Mfe anan a edi hɔ no, mamfa me ho anni koraa; yare no kaa ne ho denneennen. Eyi ma mebotowee. Bio nso na yɛn kurom hɔfo nyinaa akɔyɛ sɛ abusua biako, enti na ɛnyɛ mmerɛw sɛ mɛkɔ asɛnka. Ehu nti na mintumi nkeka me ho yiye.\nMidii mfe 20 ne kakra no, yetu fii Namibia kɔɔ South Africa. Ɛhɔ ne bere a edi kan a me ne asafo bi bɔe. Anigye de, mintumi nka! Nanso na oprehyɛn foforo retwɛn me. Wotwaa tokuru too m’afuru ho baabi a megya m’anan afa mu.\nBere bi metee sɛ ɔmansin sohwɛfo reka akwampae adwuma ho asɛm. N’asɛm no kaa me koma paa. Na me yare no retwe me mu, nanso na mahu sɛ Yehowa nnyaw me m’amanehunu mu. Enti mehyehyɛɛ krataa sɛ mɛyɛ daa kwampaefo. Nanso me yare no nti, na mpanyimfo no mpɛ sɛ wɔpene so ma me.\nMamma eyi ammu m’abam, na mekɔɔ so yeree me ho yɛɛ asɛnka adwuma no. Me maame ne anuanom afoforo mmoa so, mitumi de nnɔnhwerew a wɔhwehwɛ fi akwampaefo hɔ kaa asɛm no bɛboro asram asia. Eyi kyerɛe sɛ me yare nyinaa akyi na masi me bo sɛ mɛyɛ akwampae adwuma no. Enti mehyehyɛɛ krataa foforo, na saa bere yi de, mpanyimfo no penee so. Mebɛyɛɛ daa kwampaefo September 1, 1988.\nYehowa aboa me ma mayɛ akwampae adwuma no abesi nnɛ. Mekyerɛkyerɛ nkurɔfo nokware no a, ɛma miyi m’adwene fi me haw so. Bio, ɛboa me ma me ne Yehowa adamfofa mu yɛ den paa. Maboa nnipa pii ma wɔahyira wɔn ho so abɔ asu. Sɛ mese mereka anigye a eyi ama m’anya a, anka adagyew bɛbɔ me.\nM’apɔwmuden te nea ɛte ara; ɛnyɛ papa. Nanso Yehowa ‘soa m’adesoa ma me da biara.’ (Dw. 68:19) Ɛnyɛ ahoɔden kɛkɛ na ɔma me, na mmom ɔma m’ani ka asetenam nso.


Mmabun a Yɛne Wɔn Bɛbɔ Nkɔmmɔ\nƆwɛn-Aban | August 2008\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Ga Georgian German Greek Greenlandic Gun Haitian Creole Hiligaynon Hindi Hungarian Igbo Iloko Indonesian Isoko Italian Japanese Kikongo Kirghiz Korean Latvian Lingala Lithuanian Macedonian Malagasy Malayalam Maya Myanmar Norwegian Oromo Ossetian Persian Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sepedi Serbian Sesotho (Lesotho) Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tatar Telugu Thai Tiv Tsonga Tswana Turkish Twi Ukrainian Urdu Vietnamese Xhosa Zulu\n“Ná ɛnyɛ den koraa sɛ me ne me babarima bɛbɔ nkɔmmɔ. Nanso, seesei a wadi mfe 16 no, ɛyɛ den ma me ne me kunu sɛ yebehu nea ɛwɔ ne tirim. Ne nkutoo taa hyɛ ne dan mu, na ɔne yɛn nkasa!”—MIRIAM, MEXICO.\n“Bere bi a atwam no, sɛ mekasa a, na ɛnyɛ den koraa sɛ me mma betie. Nea mɛka biara na wɔyɛ! Ɛnnɛ a wɔayɛ mmabun no, wosusuw sɛ me bere atwam.”—SCOTT, AUSTRALIA.\nSƐ WORETETE ɔbabun a, ɛda adi sɛ wo ne awofo a wɔn asɛm wɔ atifi hɔ no bɛyɛ adwene. Bere bi a atwam no, na wo ne wo mma nyinaa tumi bom bɔ nkɔmmɔ. Nanso ɛnnɛ, ɛte sɛ nea mo nkɔmmɔ asa. Angela, ɛna bi a ɔwɔ Italy ka sɛ: “Bere a na me babarima yɛ abofra no, na ɔtaa bisa me nsɛm pii. Nanso ɛnnɛ, me na ɛsɛ sɛ mifi nkɔmmɔbɔ ase. Sɛ mamfi ase a, yɛbɛtra ase nna pii a obiara nkasa ne yɔnko ho.”\nTe sɛ Angela a yɛaka ne ho asɛm no, ebia woahyɛ no nsow sɛ, wo ba a bere bi na ɔpɛ kasa no anyin abɛyɛ anuonyampɛ. Ebia wobɛbɔ mmɔden sɛ wo ne no bɛbɔ nkɔmmɔ, nanso obeyiyi wo nsɛm ano gyen gyen. Wubetumi abisa wo babarima no sɛ: “Ɛnnɛ nneɛma kɔɔ dɛn?” Na wayi ano sɛ “Eye.” Ebia wubebisa wo babea sɛ: “Ɛnnɛ dɛn na ɛkɔɔ so wɔ sukuu mu?” Na wabua sɛ, “Hwee ansi.” Sɛ wopɛ sɛ wohyɛ nkɔmmɔbɔ ho nkuran ma enti woka sɛ “dɛn nti na wuyi m’ano gyen gyen saa?” a, ɛnde na asɛm no asɛe koraa.\nNokwarem no, mmabun bi wɔ hɔ a wɔpɛ kasa, nanso wɔntaa nka nsɛm a wɔn awofo pɛ. Edna, ɛna bi a ɔwɔ Nigeria ka sɛ: “Sɛ mema me babea adwuma sɛ ɔnyɛ mma me a, ɔtaa ka kyerɛ me sɛ ‘nhaw me.’” Saa ara na Ramón a ɔwɔ Mexico no ka ne babarima a wadi mfe 16 no ho asɛm. Ɔka sɛ: “Ɛkame ayɛ sɛ daa yegye yɛn ho akyinnye. Bere biara a mɛka sɛ ɔnyɛ ade mma me no, ɔka asɛm bi de yi ne ho ano.”\nƆbabun a ɔyɛ anuonyampɛ a ɔwofo bɔ mmɔden sɛ ɔne no bɛbɔ nkɔmmɔ no betumi asɔ ɔwofo no boasetɔ ahwɛ. Bible ka sɛ, “Wɔkwati agyinakɔ a, tirimpɔw yɛ ɔkwa.” (Mmebusɛm 15:22) Anna a ɔyɛ ɔwofo a onni hokafo a ɔwɔ Russia no gye tom sɛ: “Sɛ minhu nea ɛwɔ me ba tirim a, ɛhyɛ me abufuw ara ma mete nka sɛ menteɛteɛm.” Dɛn nti na sɛ edu bere a ehia sɛ awofo ne mmofra bɔ nkɔmmɔ a, na ayɛ te sɛ nea wɔn nkɔmmɔ asa no?\nHu Nneɛma a Esiw Nkɔmmɔbɔ Kwan\nƐnyɛ nea nkɔmmɔbɔ hwehwɛ ara ne sɛ wobɛkasa. Yesu kae sɛ, ‘nea ayɛ koma mã aboro so no na ano ka.’ (Luka 6:45) Enti yɛnam nkɔmmɔbɔ pa so sua biribi fi afoforo hɔ, na ɛma wɔn nso hu sɛnea yɛte. Nanso, ɛyɛ den ma mmabun sɛ wɔbɛma afoforo ahu sɛnea wɔte, efisɛ, sɛ wodu wɔn mpanyin afe so a, wobɛhwɛ no na abofra a anka ɔmfɛre ade no mpo nka ne ho nkɔ nnipa mu. Animdefo ka sɛ, mmabun taa te nka sɛ, ɛte sɛ nea wogyina prama kɛse bi so a obiara ani tua wɔn. Sɛ́ anka wɔbɛyɛ ade wɔ nnipa mu no, mmofra a wɔfɛre ade yi bɛpɛ mmom sɛ wɔtew wɔn ho, na eyi ma ɛyɛ den ma wɔn awofo sɛ wobehu nea ɛrekɔ so wɔ wɔn abrabɔ mu.\nAde foforo a ebetumi asiw nkɔmmɔbɔ kwan ne ahofadi a mmabun pɛ no. Ɛnyɛ biribi a wubetumi ayɛ ho hwee—wo ba no renyin, na nea ɛkyerɛ ne sɛ, ɛsɛ sɛ ɔtew ne ho fi abusua no ho. Nanso, eyi nkyerɛ sɛ bere adu sɛ wo ba no fi wo nkyɛn. Afei paa na ohia wo mmoa wɔ nneɛma pii mu. Nanso abofra renyin a, ɔntew ne ho prɛko pɛ. Nea ɛkyerɛ sɛ abofra bi adu ne mpanyin afe so no, wɔn nkutoo taa susuw nneɛma ho ansa na wɔaka ho asɛm akyerɛ afoforo.\nNokwarem no, ebia mmabun remfa nsɛm nsie wɔn atipɛnfo—saa na Jessica, ɛna bi a ɔwɔ Mexico hyɛɛ no nsow. Ɔka sɛ, “Bere a na me babea yɛ abofra no, sɛ biribi haw no a, na ɔka kyerɛ me bere nyinaa. Seesei ne nnamfo na ɔka kyerɛ wɔn.” Sɛ saa na wo ba a wasi so te a, nnya adwene sɛ wayi wo ama. Mmom no, nhwehwɛmu kyerɛ sɛ, sɛ awofo tu wɔn mma fo na wɔantie a, ɛno nkyerɛ sɛ wotie wɔn nnamfonom afotu sen wɔn awofo. Nanso, wobɛyɛ dɛn atumi ne wo mma akɔ so abɔ nkɔmmɔ?\nNea Ɛboa ma Wodi Akwanside Ahorow So\nFa no sɛ wode kar nam kwantempɔn bi a ɛda mu tẽẽ so. Woatwa akwansin pii a wunkyinkyim kar no sitia ahe biara. Afei prɛko pɛ wudu baabi a ɔkwan no dan fa baabi foforo. Nea ɛbɛyɛ na kar no ntew mfa so no, ɛsɛ sɛ wosesa sɛnea wukyim sitia no. Saa ara na ɛte bere a wo ba asi so no. Ebia woatumi ne no abɔ nkɔmmɔ mfe pii. Nanso seesei de, wo ba no abrabɔ asesa koraa, ma enti ɛsɛ sɛ wosesa ɔkwan a na wofa so ne no bɔ nkɔmmɔ no. Bisa wo ho nsɛm a edidi so yi.\n▪ ‘Sɛ me ba nya ɔpɛ sɛ ɔbɛkasa a, so mayɛ krado sɛ metie no?’ Bible ka sɛ: “Asɛm a wɔka a ɛfata te sɛ sika aduaba wɔ dwetɛ kyerɛnkyɛ mu.” (Mmebusɛm 25:11) Sɛnea kyerɛwsɛm yi ma yehu no, mpɛn pii no bere ho hia. Sɛ mfatoho no: Okuafo ntumi nsesa bere a ɛsɛ sɛ otwa ne nnɔbae. Sɛ otwabere du a, ɛsɛ sɛ ɔyɛ nea obetumi biara. Ebia wo ba a wasi so no wɔ bere pɔtẽẽ bi a ɔpɛ sɛ ɔkasa. Nsɛe hokwan no. Frances, ɛna bi a onni ɔhokafo a ɔwɔ Australia ka sɛ: “Mpɛn pii no, me babea ba me dan mu anadwo, na ɛtɔ mmere bi a otumi di dɔnhwerew biako. Meda ntɛm, enti na ɛyɛ den ma me, nanso wɔ saa mmere no mu no, yetumi bɔ nneɛma pii ho nkɔmmɔ.”\nSƆ EYI HWƐ: Sɛ ɛte sɛ nea wo ba a wasi so mpɛ sɛ ɔbɛkasa a, monyɛ nneɛma afoforo mmom—muntu mpase, momfa kar mpue, munni agoru, anaa mo mmom nyɛ ade wɔ fie. Mpɛn pii no, tebea a ɛte saa boa mmabun ma wonya ɔpɛ sɛ wɔbɛkasa.\n▪ ‘So ɛyɛ a mihu nea ɔrepɛ akyerɛ ankasa?’ Hiob 12:11 ka sɛ: “So ɛnyɛ asõ na ɛsɔ nsɛm hwɛ, na dodom nso ka aduan hwɛ?” Saa bere yi paa na ehia sɛ woka wo ba ‘nsɛm hwɛ.’ Mmabun taa ka nsɛm penpen. Sɛ nhwɛso no, ebia wo ba bɛka sɛ, “Bere biara woyɛ me sɛ abofra!” anaa “Wuntiee me da.” Sɛ anka wode w’adwene besi nsɛm bi te sɛ “bere biara” ne “da” so no, hu sɛ ɛnyɛ saa ankasa na wo ba no repɛ akyerɛ. Sɛ nhwɛso no, “Bere biara woyɛ me sɛ abofra,” betumi akyerɛ, “Mete nka sɛ wunni me mu ahotoso,” ɛnna “Wuntiee me da,” nso betumi akyerɛ, “Mepɛ sɛ meka sɛnea mete nka ankasa kyerɛ wo.” Bɔ mmɔden hu nea ɔrepɛ akyerɛ ankasa.\nSƆ EYI HWƐ: Sɛ wo ba a wasi so ka asɛm a emu yɛ duru saa a, ka asɛm bi te sɛ eyi kyerɛ no: “Mitumi hu sɛ biribi haw wo, na mepɛ sɛ mitie nea wopɛ sɛ woka. Ka nea enti a wote nka sɛ meyɛ wo sɛ abofra no kyerɛ me.” Afei tie no a wuntwa n’ano.\n▪ ‘So menam hyɛ a mehyɛ me ba a wasi so sɛ ɔnkasa no so resiw nkitahodi kwan a minnim?’Bible ka sɛ: “Wodua trenee aba wɔ asomdwoe mu ma wɔn a wɔpɛ asomdwoe.” (Yakobo 3:18) Nsɛm a woka ne wo nneyɛe betumi ama “asomdwoe” aba mo ntam na ɛbɛma wo ba a wasi so no anya ɔpɛ sɛ ɔbɛkasa. Kae sɛ woyɛ wo ba no boafo. Enti sɛ wo ne no rekasa a, nyɛ wo ho sɛ mmaranimfo a ɔreka asɛm abua obi fɔ wɔ asɛnnibea. Ahn, agya bi a ɔwɔ Korea ka sɛ: “Ɔwofo pa nka nsɛm bi te sɛ, ‘Bere bɛn na wubenyin?’ anaa ‘Mpɛn ahe na menka eyi nkyerɛ wo?’ Bere a mekaa nsɛm a ɛte saa kyerɛɛ me mmabarima mpɛn pii no, mihui sɛ ɛnyɛ ɔkwan a mefa so kasa wɔn ho no nko na ɛhyɛ wɔn abufuw, na mmom nea meka no nso.”\nSƆ EYI HWƐ: Sɛ wubisa wo ba a wasi so nsɛm na sɛ onyi w’ano a, bisa no wɔ ɔkwan foforo so. Sɛ nhwɛso no, sɛ anka wubebisa wo babea sɛnea nneɛma kɔe wɔ da no mu no, ka nea ɛtoo wo wɔ da no mu kyerɛ no na hwɛ sɛ obebua wo anaa. Anaa sɛ wopɛ sɛ wuhu wo ba no adwene wɔ asɛm bi ho a, mmisa asɛm a ɛfa ne ho. Bisa no sɛnea n’adamfo te nka wɔ asɛm no ho. Afei bisa no afotu a ɔbɛpɛ sɛ ɔde ma n’adamfo no.\nWubetumi ne wo ba a wasi so no abɔ nkɔmmɔ. Hu n’ahiade, na sesa ɔkwan a wofa so ne no di nkitaho no mu. Wo ne awofo afoforo a wɔatumi ayɛ saa mmɔ ho nkɔmmɔ. (Mmebusɛm 11:14) Sɛ wo ne wo ba rebɔ nkɔmmɔ a, ‘yɛ ntɛm asɛntie ho, yɛ nyaa ɔkasa ho, na yɛ nyaa abufuw ho.’ (Yakobo 1:19) Nea ɛsen ne nyinaa no, mma w’abam mmu da wɔ mmɔden a worebɔ sɛ wobɛtete wo ba a wasi so no wɔ “Yehowa nteɛso ne nyansakyerɛ mu.”—Efesofo 6:4.\n▪ Efi bere a me ba duu ne mpanyin afe so no, nsakrae bɛn na mahu wɔ ne ho?\n▪ Mɛyɛ dɛn ama me ne ne ntam nkɔmmɔbɔ atu mpɔn?\n[Adaka wɔ kratafa 12]\nNyansahyɛ a Awofo Binom de Ama\n“Sɛ yɛwɔ nnipa mu a, me babarima ne afoforo kasa paa. Enti akyiri yi, sɛ ɛka me ne no nkutoo a, mekɔ so ne no bɔ asɛm a na yɛreka no ho nkɔmmɔ.”—ANGELA, ITALY.\n“Yɛahu sɛ sɛ yedi kan kamfo yɛn mma no na yɛka kyerɛ wɔn sɛ yɛdɔ wɔn paa a, mpɛn pii no wɔma kwan ma yɛne wɔn bɔ nkɔmmɔ.”—DONIZETE, BRAZIL.\n“Me ne mpanyimfo a wɔn awofo de Bible akwankyerɛ tetee wɔn bɔ nkɔmmɔ, na mibisa wɔn sɛnea na wɔte nka bere a na wɔresi so no ne sɛnea wɔn awofo boaa wɔn. Ɛma mihuu nneɛma pii.”—DAWN, BRITAIN.\nShare Share Mmabun a Yɛne Wɔn Bɛbɔ Nkɔmmɔ\nw08 8/1 kr. 10-12\nSo Asase Awiei Abɛn?\nNneɛma Mu Ayɛ Den Nnɛ\nƐrenkyɛ Biara Asase Bɛdan Paradise!\nSo Biribi Betumi ‘Atew Yɛn Afi Nyankopɔn Dɔ Ho’?\nNEA ƐMA ABUSUA NYA ANIGYE Mmabun a Yɛne Wɔn Bɛbɔ Nkɔmmɔ\nDɛn Nti na Ɛsɛ sɛ Yɛkyerɛ Nneɛma Ho Anisɔ?\nWɔ Sɛnea Yɛne Afoforo Di Mu\nMOMFA NKYERƐKYERƐ MO MMA Samuel Kɔɔ So Yɛɛ Nea Ɛteɛ\nSo Asase Bɛkɔ So Atra Hɔ?\nText Baabi a wubetumi atwe nneɛma akenkan ƆWƐN-ABAN August 2008\nShare Share ƆWƐN-ABAN August 2008\nƆWƐN-ABAN August 2008\nHu Sɛnea Wo ne Wo Ba Bɛkasa—Munnnye Akyinnye